text:
UYehova Walathisa Umsebenzi Wethu Wokushumayela Ehlabathini Lonke
“Mna, Yehova, ndinguThixo wakho, Lowo ukufundisa okuyingenelo kuwe, Lowo ukubangela unyathele endleleni ofanele uhambe ngayo.”—ISAYA 48:17.
1. Yintoni eye yenza kwanzima ukushumayela?
XA ABANTU bakaYehova babeqalisa ukushumayela iindaba ezilungileyo kwiminyaka engaphezu kweyi-130 eyadlulayo, bavelelwa ziingxaki ezininzi. * (Funda umbhalo osemazantsi.) NjengamaKristu enkulungwane yokuqala, babeliqaqobana nje elalishumayela isigidimi esasingafunwa ngabantu abaninzi. Abanye babesithi ngamaqaba. Kamva, xa uSathana waphoswa emhlabeni, batshutshiswa. (ISityhilelo 12:12) Ukususela ngelo xesha, bebeshumayela kule “mihla yokugqibela” “ekunzima ukujamelana” nayo.—2 Timoti 3:1.
2. UYehova ebesinceda njani sikwazi ukushumayela?
2 Kodwa ke uYehova ebebanceda abantu bakhe. Ufuna bashumayele iindaba ezilungileyo emhlabeni wonke, ibe akazi kuvumela nantoni na iwuthintele lo msebenzi. Uye wabahlula abantu bakhe kunqulo lobuxoki ukuze abancede bamnqule ngendlela ayifunayo. Wenza into efanayo naxa wayekhulula amaSirayeli eBhabhiloni. (ISityhilelo 18:1-4) Kwaye izinto esizifundiswa nguYehova zinceda kwathina. Usinceda sihlalisane ngoxolo, yaye usiqeqeshela ukuba sifundise abanye ngaye. (Funda uIsaya 48:16-18.) Nakuba uYehova ewalathisa lo msebenzi, loo nto ayithethi kuthi usoloko etshintsha iziganeko zehlabathi ukuze asincede sishumayele. Ewe kona, zikho iziganeko zehlabathi eziye zenza kwalula ukwenza umsebenzi wethu. Kodwa sisatshutshiswa, ibe sisamhokamhokana neengxaki zeli hlabathi likaSathana. Ekuphela kwento esenza sikwazi ukushumayela kukuncedwa nguYehova.—Isaya 41:13; 1 Yohane 5:19.
3. Siye sazaliseka njani isiprofeto sikaDaniyeli?
3 UDaniyeli waprofeta ukuba ngemihla yesiphelo, abantu abaninzi babeya kuyiqonda inyaniso yeBhayibhile. (Funda uDaniyeli 12:4.) Ngaphambi nje kokuqalisa ‘kwexesha lesiphelo,’ uYehova wanceda abantu bakhe baqonda iimfundiso zeBhayibhile baza bagatya ezobuxoki zeNgqobhoko. Namhlanje, abantu bakhe bafundisa inyaniso yeBhayibhile ehlabathini lonke. Izicacele into yokuba isiprofeto esikuDaniyeli siye sazaliseka. Abantu abaphantse babe zizigidi ezisibhozo baye bafunda inyaniso baza bafundisa abanye. Ngoko, ziziphi ezinye izinto eziye zanceda abantu bakaYehova ehlabathini lonke bakwazi ukushumayela?
UKUGUQULELWA KWEBHAYIBHILE
4. Unyaka ka-1900 wabetha sele iguqulelwe kwiilwimi ezingaphi iBhayibhile?
4 Namhlanje, baninzi abantu abaneBhayibhile, ibe le nto isinceda sibafundise iindaba ezilungileyo. Kodwa bekungasoloko kunjalo. Kangangamakhulu eminyaka, abefundisi beNgqobhoko babengafuni abantu bafunde iBhayibhile. Babede babatshutshise abantu ababeyifunda, bebabulala nabanye ababeyiguqulela. Kodwa ke, ngeminyaka yoo-1800, eminye imibutho yaguqulela okanye yaprinta iBhayibhile okanye iinxalenye zayo ngeelwimi ezimalunga neziyi-400. Kwathi kusiba ngu-1900, babe bebaninzi abantu abaneBhayibhile. Nakuba kunjalo, babengaziqondi iimfundiso zayo.
5. Ziintoni ezenziwe ngamaNgqina kaYehova ukuze aguqulele iBhayibhile?
5 Abantu bakaYehova babesazi ukuba kwakufuneka baxelele abantu ngezinto ezifundiswa yiBhayibhile, ibe yiloo nto kanye abayenzayo. Ekuqaleni, babesebenzisa iinguqulelo zeBhayibhile ezazikho ngelo xesha, benika abantu iikopi. Ukususela ngo-1950, baye bapapasha INguqulelo Yehlabathi Elitsha YeZibhalo Ezingcwele, okanye iinxalenye zayo, ngeelwimi ezingaphezu kweziyi-120. Ngo-2013, baye bapapasha INguqulelo Yehlabathi Elitsha ehlaziyiweyo ngesiNgesi. Kulula ukuyiqonda nokuyiguqulela. Xa sisebenzisa iBhayibhile abayiqondayo abantu, kuba lula ukubafundisa inyaniso.
AMAXESHA OXOLO
6, 7. (a) Ziziphi iimfazwe eziye zakho kule minyaka iyi-100 idluleyo? (b) Amaxesha oxolo amanye amazwe asincede njani sakwazi ukushumayela?
6 Kule minyaka iyi-100 idluleyo, kuye kwabakho iimfazwe ezininzi, kuquka nezehlabathi ezimbini. Kufe izigidi zabantu. Sitsho njani ke ukuba kuye kwabakho uxolo, ibe lubancede njani abantu bakaYehova bashumayela? Ebudeni bemfazwe yehlabathi yesibini, nguNathan Knorr owayekhokela amaNgqina kaYehova. Kwenye indibano ka-1942, wanikela udlwabevu lwentetho eyayisithi “Ngaba Uxolo Lunokuhlala Lukho?” UMzalwan’ uKnorr wacacisa isiprofeto esikwiSityhilelo 17, waza wasebenzisa sona ukubonisa ukuba iArmagedon yayingekafiki. Emva kwemfazwe kwakuza kulandela uxolo.—ISityhilelo 17:3, 11.
7 Kakade ke, le nto yayingathethi kuthi emva kwemfazwe kwabakho uxolo kuyo yonke indawo. Ukususela kwimfazwe yehlabathi yesibini, bazizigidi abantu abaye bafa ngenxa yezinye iimfazwe. Kodwa ke kumazwe amaninzi, kuye kwabakho amaxesha oxolo aye enza kwalula ngabantu bakaYehova ukushumayela. Uye waba yintoni umphumo? Ngemfazwe yehlabathi yesibini, amaNgqina kaYehova ayengaphantsi kwe-110 000. Namhlanje, aphantse afikelele kwizigidi ezisibhozo! (Funda uIsaya 60:22.) Ewe, ngamaxesha oxolo, sitsho sikwazi ukushumayela iindaba ezilungileyo kubantu abangakumbi.
UKUPHUCULWA KWEENDLELA NEZITHUTHI
8, 9. Yintoni eye yenza kwalula ukuhambahamba, kwaye isincede njani kumsebenzi wethu?
8 Xa abantu bakaYehova baqalisa ukushumayela eMerika, kwakungelulanga ukuhambahamba. Ngo-1900, emva kweminyaka emalunga neyi-21 beqalise ukuprinta IMboniselo, kwakukho iimoto nje ezimalunga neziyi-8 000, zimbalwa neendlela ezintle kwelo lizwe. Kodwa namhlanje, kukho iimoto ezingaphezu kwebhiliyon enesiqingatha ehlabathini lonke kwaye neendlela ezininzi zintle. Sitsho sakwazi ke ukusebenzisa iimoto neendlela ukuze siye kushumayela kubantu abahlala kwiindawo ezisemagqagaleni nekunzima ukuya kuzo. Kodwa nokuba sihlala kwindawo ekunzima ukuhambahamba kuyo kuze kufuneke sihambe imigama emide ngeenyawo, senza konke okusemandleni ukuze sishumayele ebantwini naphi na apho bakhoyo.—Mateyu 28:19, 20.
Senza konke okusemandleni ukuze sishumayele ebantwini naphi na apho bakhoyo
9 Zikho nezinye izithuthi esizisebenzisayo. Sithumela iiBhayibhile nezinye iincwadi ngeelori, iinqanawa noololiwe. Loo nto ithetha ukuba ngeeveki nje ezimbalwa, siyakwazi ukuthumela iincwadi kubazalwana noodade abahlala kwiindawo ezisemagqagaleni. Abaveleli abahambahambayo, amalungu eeKomiti zamaSebe, abathunywa bevangeli, kunye nabanye bakhwela iinqwelomoya xa besiya kunikela iintetho ezindibanweni naxa besiya kunceda amabandla. Amalungu eQumrhu Elilawulayo nabanye abazalwana abasuka kwikomkhulu lethu nabo basebenzisa iinqwelomoya xa besiya kukhuthaza baze baqeqeshe abazalwana noodade bamanye amazwe. Yonke le nto iyabamanyanisa abantu bakaYehova.—INdumiso 133:1-3.
IILWIMI NOKUGUQULELA
10. Sisetyenziswa kangakanani isiNgesi ehlabathini?
10 Ngenkulungwane yokuqala, abantu abaninzi ababephantsi koBukhosi bamaRoma babethetha isiGrike. Namhlanje, abantu abaninzi ehlabathini bathetha isiNgesi. Incwadi ethi English as a Global Language ide ithi ngumntu omnye kwabane ehlabathini lonke osithethayo okanye osivayo isiNgesi. Abantu abaninzi bafunda isiNgesi kuba sisetyenziswa ehlabathini lonke kwezoshishino, kwezopolitiko, kwisayensi nakwezobugcisa.
11. IsiNgesi siwuncede njani umsebenzi wabantu bakaYehova?
11 Ukusetyenziswa kakhulu kwesiNgesi kuye kwanceda ekusasazweni kwenyaniso. Ekuqaleni, iincwadi zethu zaqala zafumaneka ngesiNgesi kuphela. Abantu abaninzi babekwazi ukuzifunda kuba isiNgesi sasithethwa ehlabathini lonke. Kusetyenziswa sona nakwikomkhulu lethu. Abazalwana noodade abasuka kumazwe ahlukahlukeneyo nabasaziyo isiNgesi baqeqeshwa kwizikolo zethu ezisePatterson, eNew York.
AmaNgqina kaYehova ehlabathini lonke ayaluqonda “ulwimi olusulungekileyo” oluyinyaniso yeBhayibhile yaye amanyene
12. Siziguqulele kwiilwimi ezingaphi iincwadi zethu, ibe zisincede njani iinkqubo zeekhompyutha?
12 Kodwa imbopheleleko yethu kukushumayela iindaba ezilungileyo kubantu ehlabathini lonke. Yiyo le nto siguqulela iincwadi zethu kwiilwimi ezingaphezu kwe-700. Sikwazi njani ukuyenza loo nto? Sincedwe ziikhompyutha naziinkqubo zazo, ezinjengeMEPS, ukuze sikwazi ukwenza lo msebenzi wokuguqulela. Loo nto iye yenza amaNgqina kaYehova ehlabathini lonke aluqonda “ulwimi olusulungekileyo” oluyinyaniso yeBhayibhile aza amanyana.—Funda uZefaniya 3:9.
IMITHETHO NEZIGQIBO ZENKUNDLA
13, 14. Isincede njani imithetho nezigqibo zeenkundla?
13 Imithetho yamaRoma yawanceda ngeendlela ezininzi amaKristu enkulungwane yokuqala akwazi ukushumayela. Nanamhlanje, imithetho yamazwe amaninzi iyasinceda kumsebenzi wethu wokushumayela. Ngokomzekelo, imithetho yaseMerika inika abantu ilungelo lokuzikhethela unqulo, ukuthetha ngeenkolelo zabo nokuhlanganisana. Loo nto itsho isincede sibe neentlanganiso ngokukhululekileyo size sishumayele kwelo lizwe. Sinayo nenkululeko yokulungelelanisa umsebenzi wokushumayela owenziwa ehlabathini lonke kwikomkhulu lethu eliseMerika. Kakade ke, bezikho izihlandlo apho kuye kwafuneka sivele enkundleni ukuze silwele ilungelo lethu lokushumayela iindaba ezilungileyo. (Filipi 1:7) Ibe xa iinkundla ziye zazama ukusihlutha ilungelo lethu lokushumayela, siye sabhenela kwezingasentla saza saphumelela ngamaxesha amaninzi.
14 Sikhe savela ezinkundleni nakwamanye amazwe ukuze silwele ilungelo lethu lokunqula uYehova nokushumayela. Belisithi lisakusilahla ityala, sibhenele kwiinkundla ezinkulu. Ngokomzekelo, siye kaninzi kwiNkundla YaseYurophu Elwela Amalungelo Abantu. NgoJuni 2014, besisele siphumelele kumatyala ayi-57 kuloo Nkundla, ibe izigqibo zayo ziyathotyelwa kumazwe amaninzi aseYurophu. Nakuba ‘sithiyiwe ziintlanga zonke,’ imithetho yamazwe amaninzi iye yasivumela ukuba sinqule uYehova sikhululekile.—Mateyu 24:9.
IZINTO EZIVELISIWEYO EZIYE ZASINCEDA
15. Ziye zaphucuka njani iindlela zokuprinta, ibe kusincede njani oko?
15 Iindlela ezintsha zokuprinta ziye zasinceda sakwazi ukushumayela iindaba ezilungileyo kubantu abaninzi ngakumbi. Kangangamakhulu eminyaka, abantu babesebenzisa indlela yokuprinta eyayize noJohannes Gutenberg malunga nonyaka ka-1450. Kodwa kule minyaka iyi-200 idluleyo, oomatshini bokuprinta baye baphuculwa kakhulu. Loo nto iye yabangela ukuba umsebenzi wokuprinta ukhawuleze kwaye uphucuke. Ziye zehla neendleko zokuvelisa iphepha nokudibanisa iincwadi. Olu tshintsho luzichaphazele njani iincwadi zethu? Ngo-1879, IMboniselo yokuqala yaprintwa ngesiNgesi kuphela. Yayingenamifanekiso, ibe kwaprintwa iikopi eziyi-6 000. Namhlanje, IMboniselo iprintwa ngeelwimi ezingaphezu kweziyi-200. Inemifanekiso emihle nemibalabala, ibe kwinkupho nganye kuprintwa iikopi ezingaphezu kwe-50 000 000.
16. Ziziphi izinto ezivelisiweyo eziye zasinceda sakwazi ukushumayela ehlabathini lonke? (Jonga umfanekiso osekuqaleni.)
16 Zininzi izinto ezivelisiweyo kule minyaka iyi-200 idluleyo eziye zanceda abantu bakaYehova bakwazi ukushumayela iindaba ezilungileyo. Sesithethile ngoololiwe, iimoto neenqwelomoya. Kodwa kuye kwaveliswa neebhayisekile, oomatshini bokuchwetheza, izixhobo zeBraille, iigramafoni, iifowuni, iikhamera, oomatshini bokurekhoda amazwi neevidiyo, oonomathotholo, iiTV, iimuvi, iikhompyutha kunye neIntanethi. Nangona ezo zinto zingaveliswanga ngabantu bakaYehova, bayazisebenzisa ukuvelisa iiBhayibhile nezinye iincwadi ngeelwimi ezininzi ukuze bashumayele ehlabathini lonke. Ngaloo ndlela, basela “ubisi lweentlanga,” kanye njengokuba kwaprofetwayo eBhayibhileni.—Funda uIsaya 60:16.
UYehova uyasithanda yaye ufuna sisebenze naye
17. (a) Yintoni ezicaceleyo ngokuphathelele umsebenzi wokushumayela? (b) Kutheni uYehova efuna sisebenze naye?
17 Izicacele into yokuba umsebenzi wethu wokushumayela walathiswa nguYehova. UYehova akasinikanga lo msebenzi kuba engenakuzenzela, kodwa usinike kuba esithanda yaye efuna sisebenze naye. Xa sishumayela, simbonisa ukuba siyamthanda yaye siyabathanda nabantu. (Marko 12:28-31; 1 Korinte 3:9) Simbulela kakhulu uYehova kuba esinceda sishumayele ehlabathini lonke. Ngoko masisebenzise naliphi na ithuba elivelayo ukuze sishumayele ngoYehova nangoBukumkani bakhe!
^ isiqe. 1 Ukususela malunga no-1870, abantu bakaYehova babesaziwa njengaBafundi BeBhayibhile. Ngo-1931, baqalisa ukusebenzisa igama elithi AmaNgqina KaYehova.—Isaya 43:10.


c: text/html

text:
JULAYI 18, 2014
EUKRAINE
Iindaba NgamaNgqina AseUkraine NaseCrimea
ELVIV, eUkraine—NgoJuni 17, 2014, iofisi yesebe yamaNgqina kaYehova iye yakhupha isaziso sokuba elinye iNgqina elihlala eKramatorsk, idolophu ekwimpuma yeUkraine, liye lasweleka emva kokudubula kwesiqhushumbisi ebesisecaleni kwemoto yalo. Awekho amanye amaNgqina aye abulawa okanye onzakala ngenxa yombhodamo oqale kwiinyanga ezimbalwa ezidlulileyo oqhubekayo kwelo. Kodwa ke amaNgqina amaninzi aye afuduselwa kwezinye iindawo ezingeyongozi yaye ngoku ahlala emakhayeni abantu akhonza nabo.
Nakubeni iimeko zingaginyisi mathe eUkraine, amaNgqina asashumayela ngeendaba ezithuthuzelayo ezisuka eBhayibhileni. Ekuqaleni kukaJuni 2014, amaNgqina aye aneendibano kwimpuma yeUkraine, ebezineentshumayelo ezisuka eBhayibhileni nemiboniso yendlela yokusebenzisa amacebiso aseBhayibhileni. Bekukho abantu abangaphezu kwabayi-5 200. Kusekho nezinye iindibano zengingqi ezimalunga neziyi-40 eziseza kubakho eUkraine naseCrimea, eziza kuthetha ngekamva elihle apho kuza kube kulawula uBukumkani bukaThixo. EUkraine kulindeleke ukuba kubekho abantu abangaphezu kwabayi-165 000 nabanye abayi-7 500 eCrimea.
Fowunela:
UJ. R. Brown, Office of Public Information, tel. +1 718 560 5000
EUkraine: UVasyl Kobel, tel. +38 032 240 9323

robotstxt: allowed

filter: keep


text:
UVUKANI! SEPTEMBA 2015
Ukubeka Imali Kwindawo Yayo
Indlela engafanelekanga yokujonga imali inokubutshintsha ubuntu bakho.
Ukubeka Imali Kwindawo Yayo
Izinto ezisixhenxe ezinokukunceda uzihlole ukuba isafanelekile na indlela oyijonga ngayo imali.
Makhe Sithethe Ngombindi Mpuma
Izinto ezenzeka kwenye yendawo ababehlala kuzo abantu mhla mnene zingqina ubunyani beBhayibhile.
Indlela Yokucela Uxolo
Sithini ke ukuba andenzanga nto?
Herodotus
Wabizwa ngokuba nguYise Wembali, kuthiwa wachitha bonke ubomi bakhe ebhala incwadi enye.
Ukutyelela ENicaragua
Ikuphela kwechibi elinezilwanyana zaselwandle, njengookrebe nezinye iintlanzi.
Indlala
Ngaba abantu abaziimpula zikalujaca bangonwaba?
Iintsholongwane Ezitya Ioli
Zicoca kakuhle kangakanani xa zithelekiswa nobugcisa bale mihla?
Izinto Ezingakumbi Ezifumaneka Kwi-intanethi
Ulutsha Luthetha Ngemali
Fumana amacebiso endlela yokugcina imali, ngendlela yokuyisebenzisa nokuba imali ibe kwindawo yayo.
Yiba Nobubele Uboleke Nabanye
Bukela indlela uSihle noAvela abonwaba ngayo xa bebolekana izinto.


text:
UVUKANI! NO. 4 2016
Ukwenza Imikhwa Yakho Ibe Mihle
Enoba uyayibona loo nto okanye awuyiboni, imikhwa iyabuchaphazela ubomi bakho, kakuhle okanye kakubi.
Ukwenza Imikhwa Yakho Ibe Mihle
Yenza imikhwa yakho ive ngawe kunokuba wena uve ngayo.
1. Sebenzisa Ingqondo
Ukuba nemikhwa emihle nokuyeka emibi akwenzeki ngokukhawuleza. Indlela yokukwazi izinto ezibalulekileyo.
2. Zilawule Izinto Nabantu Obasondeza Kuwe
Hlala uzisondeza kubantu nakwizinto eziza kukunceda wenze izigqibo ezifanelekileyo.
3. Sukuncama
Nokuba kunzima kuwe ukohlukana nemikhwa emibi uze ube nemihle, Sukuncama!
Ithini IBhayibhile Ngobufanasini?
Ngaba ayivumelani nezenzo zobufanasini? Ngaba ikhuthaza ukuba amafanasini acalucalulwe?
Uza Kuthini Xa Izinto Zitshintsha
Asinakulubaleka utshintsho. Khawubone ukuba abanye benze ntoni xa bekuvela utshintsho.
Ukutyelela EKyrgyzstan
Abantu baseKyrgyzstan bathand’ iindwendwe yaye banembeko. Zeziphi izithethe zabo ezibonisa indlela abaphila ngayo?
Ubuhle
Amajelo ezonxibelelwano nezefashoni zenza abantu bangabujongi ngendlela efanelekileyo ubuhle.
Ubomi Benyenzane Ephila Ngamaxesha Athile
Ezi zinambuzane ziphila ubomi obungaqhelekanga. Zibakho iiveki nje ezimbalwa kwiminyaka eyi-13 okanye eyi-17.
Izinto Ezingakumbi Ezifumaneka Kwi-intanethi
Indlela Yokuyeka Ukuxambulisana
Ngaba wena neqabane lakho nisoloko nixambulisana? Funda ngendlela imigaqo yeBhayibhile enokuwunceda ngayo umtshato wenu.
Ulutsha Luthetha Ngokukholelwa KuThixo
Kule vidiyo yemizuzu emithathu, ulutsha olukwishumi elivisayo luchaza into elwenza luqiniseke ukuba ukho uMdali.


text:
Iimpendulo Zemibuzo YeBhayibhile
Ngaba abafi bangaphinda baphile?
UYehova uThixo unguMthombo wobomi. (INdumiso 36:9) Akubonakali kusengqiqweni ke ukuba kwalo Thixo angaphinda abanike ubomi abo bafileyo? IBhayibhile ithembisa ukuba uya kwenza kanye oko kwikamva. (Funda iZenzo 24:15) Kutheni eza kubavusa nje?
Kaloku kwasekuqaleni injongo yoMdali wethu yayikukuba siphile ngonaphakade apha emhlabeni. (Genesis 1:31; 2:15-17) Loo njongo ayikatshintshi. Uba buhlungu xa esibona sisebunzimeni, siphila ubomi obufutshane obuzele ziinkxwaleko.—Funda uYobhi 14:1, 14, 15.
Baza kuvuselwa phi abafileyo?
Ngaba uThixo waludalela ukuphila ezulwini uluntu? Akunjalo. Izulu walidalela iingelosi. Abantu bona wabadalela ukuphila emhlabeni. (Genesis 1:28; Yobhi 38:4, 7) Unaloo nto engqondweni, cinga ngendlela uYesu awayebavusa ngayo abafileyo. Wayebavusela apha emhlabeni. Ngokufanayo, kwixesha elizayo abo bavusiweyo baza kuvuselwa apha emhlabeni.—Funda uYohane 5:28, 29; 11:44.
Sekunjalo, uThixo ukhethe iqaqobana labantu ukuba liphile ezulwini, linemizimba yomoya. (Luka 12:32; 1 Korinte 15:49, 50) Abo baza kube bevuselwe ezulwini baza kulawula umhlaba noKristu.—Funda iSityhilelo 5:9, 10.
Funda Okungakumbi
Yintoni Uvuko?
Kungakumangalisa ukwazi ukuba ngoobani abaza kuvuswa ekufeni.


text:
Oko Kufundiswa YiBhayibhile
Indalo
Ngaba uThixo wadala umhlaba nje kwiintsuku ezintandathu ezineeyure eziyi-24 njengokuba abantu abakholelwa kwindalo besitsho?
“Ekuqaleni uThixo wadala amazulu nomhlaba.” —Genesis 1:1.
OKO KUFUNDISWA YIBHAYIBHILE
Ibhekisela kwixesha lamandulo, iGenesis 1:1 ithi “ekuqaleni,” uThixo wadala yonke indalo kuquka nomhlaba. Oososayensi banamhlanje bayavuma ukuba yonk’ indalo inesiqalo. Kutshanje oososayensi baqikelela ukuba indalo ineminyaka eyi-14 bhiliyoni ikho.
IBhayibhile ikwachaza ‘iintsuku’ ezintandathu zokudalwa. Noko ke, ayitsho ukuba ezi ntsuku zaba ziiyure eziyi-24. (Genesis 1:31) Eneneni, iBhayibhile isebenzisa ibinzana elithi ‘usuku’ ukuze ichaze ubude bamaxesha ahlukahlukeneyo. Ngokomzekelo, ichaza lonke ixesha lokudalwa ngokuthi ‘lusuku uYehova uThixo awenza ngalo umhlaba nezulu.’ (Genesis 2:4) Ubungqina bubonisa ukuba, ezi ‘ntsuku’ zokudala zathatha amawaka eminyaka.—INdumiso 90:4.
ISIZATHU SOKUBA UMELE UBE NOMDLA
Iingcamango ezibubuxoki zabantu abakholelwa kwindalo zinokukwenza ungayikholelwa kwaphela iBhayibhile. Kwelinye icala, ukuba iBhayibhile inengxelo enokuthenjwa ngendalo, uza kuzuza koovimba bayo ‘bobulumko bobuqili.’—IMizekeliso 3:21.
Ngaba uThixo wasebenzisa indaleko xa wayedala?
“UThixo wathi: ‘Umhlaba mawuvelise imiphefumlo ephilayo ngohlobo lwayo.’” —Genesis 1:24.
OKO KUFUNDISWA YIBHAYIBHILE
UThixo akazange adale into enye, zaza zonke ezinye zaphuma kuyo. Kunoko, wadala iindidi ezahlukahlukeneyo zezityalo nezilwanyana “ngohlobo” lwazo, zaza zavelisa “ngohlobo lwazo.” (Genesis 1:11, 21, 24) Kusasebenza kanye ngaloo ndlela wayedale ngayo uThixo kuba nanamhlanje umhlaba uzaliswe zizityalo nezilwanyana ngohlobo lwazo.—INdumiso 89:11 .
IBhayibhile ayisichazeli zinkcukacha ngomahluko onokwenzeka okanye onokubakho kwinto nganye edaliweyo, njengenzala enokuvela xa isilwanyana sohlobo oluthile sikhwela esinye okanye siphila kwimeko okanye kwindawo eyahlukileyo! Nangona abanye besithi oko kubangelwa yindaleko, inyaniso kukuba alukho uhlobo olutsha oluvelayo. Abaphandi banamhlanje bayayixhasa ingcamango yokuba luncinane utshintsho oluye lwenzeka kwizityalo nezilwanyana kule minyaka idluleyo.
ISIZATHU SOKUBA UMELE UBE NOMDLA
Ukuchana kweBhayibhile ngokwesayensi ekuchazeni ‘iintlobo’ zobomi kusenza siyithembe nakweminye imiba, kuquka imbali nesiprofeto.
Zazivela phi izinto ekwadalwa ngazo?
“Ngezandla zam ndawaneka amazulu.”—Isaya 45:12.
OKO KUFUNDISWA YIBHAYIBHILE
UThixo unguMthombo wamandla angenasiphelo. (Yobhi 37:23) Oku kubalulekile, kuba oososayensi baye bafunda ukuba amandla asenokujikwa kwenziwe loo nto ifuna ukwenziwa. IBhayibhile ithi uThixo nguMthombo ‘wamandla amakhulu’ ekudalwe ngawo yonke into. (Isaya 40:26) UThixo uthembisa ukusebenzisa amandla akhe ukuze alondoloze indalo yakhe, kuba iBhayibhile ithi ngokuphathelele ilanga, inyanga, neenkwenkwezi: “[UThixo] uzigcina zimile ngonaphakade.”—INdumiso 148:3-6.
ISIZATHU SOKUBA UMELE UBE NOMDLA
UAllan Sandage osisazi ngeenkwenkwezi wakhe wathi: “Isayensi ayikwazi kuyiphendula imibuzo entsonkothileyo. Izinto ezidaliweyo isayensi ayikwazi ukuzichaza ukuba zivela phi.” IBhayibhile ayipheleli nje ekuchazeni indalo ngendlela evumelana nesayensi, kodwa ikwaphendula nemibuzo isayensi engenako ukuyiphendula—njengothi, Yintoni injongo kaThixo ngomhlaba nangabantu? *
^ isiqe. 16 Ukuze ufumane inkcazelo engakumbi, funda isahluko 3 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Ngubani UThixo?
Ngaba uThixo unalo igama, yaye ngaba usikhathalele?


text:
Kutheni Ningathi Yicawa Nje Indawo Enikhonzela Kuyo?
EBhayibhileni, igama lesiGrike eliye maxa wambi liguqulelwe ngokuthi “icawa” libhekisela kwiqela labanquli, kungekhona kwisakhiwo abakhonzela kuso.
Phawula lo mzekelo: Xa umpostile uPawulos wayebhalela amaKristu aseRoma, wathumela imibuliso kuAkwila noPrisila yaye waleka ngelithi: “Bulisani necawa ekhonzela ekhayeni labo. (Roma 16:5, iContemporary English Version) UPawulos wayengayidluliseli esakhiweni imibuliso. Kunoko wayeyidlulisela ebantwini
Ngoko, kunokuba sibize indawo esinqulela kuyo ngokuba yicawa, sisebenzisa ibinzana elithi “IHolo YoBukumkani.”
Kutheni Nisithi “IHolo YoBukumkani YamaNgqina KaYehova”?
Eli binzana liyafaneleka ngenxa yezizathu eziliqela:
Isakhiwo yiholo, okanye indawo yokuhlanganisana.
Sihlanganisana ukuze sinqule uYehova, uThixo oseBhayibhileni nokuze sinikele ubungqina ngaye.
—INdumiso 83:18; Isaya 43:12.
Kwakhona siyahlanganisana ukuze sifunde ngoBukumkani bukaThixo, uYesu awayesoloko ethetha ngabo.
—Mateyu 6:9, 10; 24:14; Luka 4:43.
Wamkelekile ukuba ungaya kwiHolo yoBukumkani ekufutshane nawe uye kuzibonela indlela amaNgqina kaYehova aziqhuba ngayo iintlanganiso.
^ isiqe. 3 Amabinzana afanayo ayavela kweyoku-1 kwabaseKorinte 16:19; Kolose 4:15; nakuFilemon 2.
Funda Okungakumbi
Yintoni Eyenzekayo EHolweni YoBukumkani?
Khawukhe ungene ngaphakathi.
Yintoni IHolo YoBukumkani?
Funda ngesizathu sokuba amaNgqina kaYehova ebiza isakhiwo anqulela kuso ngokuthi yiHolo yoBukumkani.


text:
Ngaba Ukubandezeleka Kwethu Kubangelwa NguThixo?
Impendulo esuka eBhayibhileni
IBhayibhile ithi ayikho loo nto! Ukubandezeleka kwakungeyonjongo kaYehova uThixo. Noko ke, isibini sokuqala savukela ulawulo lukaThixo, sakhetha ukuzenzela eyaso imithetho. Samlahla uThixo saza safumana imiphumo.
Namhlanje sifumana imiphumo yolo khetho lwaso. Kodwa asingoThixo owabangela ukuba abantu babandezeleke.
IBhayibhile ithi: “
Makungabikho nabani na, xa esesilingweni othi: ‘Ndilingwa nguThixo.’ Kuba uThixo akanakulingwa ngezinto ezimbi yaye naye akalingi namnye.” (Yakobi 1:13) Akukho mntu ungabandezelekiyo—kwanabo bathandwa nguThixo.
Funda Okungakumbi
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?
Oko Akwenzele Kona UThixo
Umgaqo othi “umphefumlo ngomphefumlo” usinceda siqonde isizathu sokuba uThixo “wanikela ngoNyana wakhe okuphela kwamzeleyo.”


text:
ISAHLUKO SAMASHUMI AMABINI
“Ndikholiwe”
1. Khawuchaze indlela awayevakalelwa ngayo uMarta, nesizathu soko.
UMARTA wayelibona ngeliso lengqondo ingcwaba lomntakwabo
2, 3. (a) Ukubona uYesu kusenokwenzeka ukuba kwamchaphazela njani uMarta? (b) Amazwi kaMarta abalulekileyo abonisa ntoni ngaye?
2 Ngoku, phambi koMarta kwakumi eyona ndoda yayibalulekile ebomini bukaLazaro. Wathi akubona uYesu, intlungu yakhe yaqala phantsi, kuba nguye kuphela ehlabathini owayenokusindisa umntakwabo. Sekunjalo, uMarta wathuthuzelwa kukuba kunye noYesu kule dolophu incinane ephantsi kweenduli iBhethani. Kwimizuzu engephi ekunye naye, wakhuthazwa bububele bakhe nakukusoloko enovelwano. Wambuza imibuzo eyamnceda wanikela ingqalelo kukholo lwakhe nakwiinkolelo zakhe ngovuko. Le ncoko yabangela ukuba uMarta athethe awona mazwi abalulekileyo kwawakha wawathetha esithi: “Ndikholiwe ukuba unguye uKristu uNyana kaThixo, Lowo uzayo ehlabathini.”
3 Njengokuba la mazwi ebonisa, uMarta wayeyintokazi enokholo olubalaseleyo. Inkcazelo encinane esiyifumanayo ngaye eBhayibhileni isifundisa izifundo ezibalulekileyo ezinokusinceda someleze ukholo lwethu. Ukuze sibone ubunyaniso baloo nto, makhe sibuyele umva kwingxelo yokuqala kaMarta.
“Uxhalabile”
4. Yintoni eyayisenza intsapho kaMarta ibe yengaqhelekanga, ibe babesondelelene kangakanani noYesu?
4 Kwiinyanga nje ngaphambi koko, uLazaro wayengumqabaqaba. Kowabo eBhethani babeza kwamkela olona ndwendwe lubalulekileyo, uYesu Kristu. ULazaro, uMarta noMariya babeyintsapho engaqhelekanga
5, 6. (a) Yintoni eyayisenza uMarta axakeke ngoxa uYesu wayebandwendwele? (b) Wenza ntoni uMariya xa uYesu wayendwendwele ikhaya lakhe?
5 UMarta waba negalelo elikhulu kubutofotofo nobubele obabukweli khaya. Ekubeni wayesisiquququ, wayesoloko exakekile. Naxa uYesu wayebatyelele, wayexakekile. Walungiselela olu ndwendwe lubalulekileyo, mhlawumbi nabanye abantu olwaluhamba nabo, isidlo esikhethekileyo. Ngaloo mihla, babubaluleke kakhulu ububele. Lusakufika undwendwe, lwalusangiwa, lukhululwe iimbadada, luhlanjwe iinyawo ize intloko yalo ithanjiswe ngamafutha aqholiweyo. (Funda uLuka 7:44-47.) Kwakusisiqhelo nokulungiselela undwendwe indawo yokulala nokutya.
6 UMarta noMariya babenomsebenzi omninzi. Ngokungathandabuzekiyo, uMariya ekucingelwa ukuba wayengoyena owayecinga nzulu ngezinto, wayemncedisa udadewabo ekuqaleni. Kodwa emva kokufika kukaYesu, izinto zatshintsha. UYesu wayebona eso sihlandlo njengexesha lokufundisa
7, 8. Yintoni eyabangela uMarta abibitheke, yaye wakubonisa njani oko?
7 Sinokuba nomfanekiso-ngqondweni kaMarta eqalisa ukubibitheka. Ekubeni kwakufuneka alungiselele ukutya okuninzi nezinye izinwe awayeza kuzenzela iindwendwe, waya esiba nomsindo. Njengoko wayesihla enyuka ebona udadewabo ehleli bhaxa engenzi kwanto ukuza kumncedisa, ngaba waqalisa ukuba bomvu ebusweni, wancwina okanye wafing’ iintshiya? Umel’ ukuba waba njalo. Wayengenakukwazi ukuwenza yedwa lo msebenzi!
8 Ekugqibeleni, uMarta wayengasakwazi ukuzibamba. Wamphazamisa uYesu, wadubuleka wathi: “Nkosi, ayinamsebenzi na kuwe into yokuba udade wethu endiyekela ndilungiselele ndedwa? Yitsho kuye andincedise.” (Luka 10:40) Ayeqatha noko la mazwi. Ezinye iinguqulelo ziwabeka ngolu hlobo amazwi akhe: “Nkosi, akukhathali na . . . ?” Emva koko wacela uYesu ukuba ayalele uMariya ukuba asebenze.
9, 10. (a) UYesu wasabela njani kuMarta? (b) Sazi njani ukuba uYesu wayengamgxeki uMarta ngokusebenza nzima kwakhe?
9 Ngokungathandabuzekiyo impendulo kaYesu yamothusa uMarta, njengokuba iye yenjenjalo kubafundi beBhayibhile abaninzi emva koko. Ngobubele wathi: “Marta, Marta, uzixhalabise ngezinto ezininzi. Zizinto ezimbalwa, ezifunekayo, okanye inye kuphela. Yena ke, uMariya unyule isahlulo esilungileyo, yaye asiyi kususwa kuye.” (Luka 10:41, 42) Wayethetha ukuthini uYesu? Ngaba wayesithi uMarta uthanda izinto? Ngaba wayekubetha ngoyaba ukuzibhokoxa kwakhe ekwenzeni isidlo?
10 Akunjalo. UYesu wabona ukuba uMarta wayeneenjongo ezintle. Wayengathi ukulungiselela ukutya okuninzi kuphosakele. Ngaphambilana wayeye ‘kwitheko elikhulu lolwamkelo’ awayelenzelwe nguMateyu. (Luka 5:29) Isidlo esasilungiselelwa nguMarta sasingaphosakelanga; ingxaki yayizizinto eziza kuqala kuye. Wayexakeke gqitha seso sihikahika sesidlo kangangokuba akazange akwazi ukunikela ingqalelo kweyona nto ibalulekileyo. Yayiyintoni leyo?
UYesu wabamkela ububele bukaMarta, yaye wayesazi ukuba ubenza ngokusuka entliziyweni
11, 12. UYesu wamlungisa njani ngobunono uMarta?
11 UYesu, okuphela koNyana kaYehova uThixo, wayeze ekhayeni likaMarta ukuze abafundise inyaniso. Yayingekho into eyayinokubaluleka ukugqitha eso sihlandlo, nkqu nokutya okwakulungiselelwa nguMarta. Ngokungathandabuzekiyo uYesu wothuswa kukuba uMarta wayephoswa seso sihlandlo sibalulekileyo sokomeleza ukholo lwakhe, kodwa wamvumela ukuba azenzele isigqibo. * Kodwa ke noMarta wayengenalo igunya lokuxelela uYesu ukuba anyanzelise uMariya ukuba naye aphoswe.
12 Wamlungisa ngobunono uMarta, eliphindaphinda igama lakhe ukuze athobe umoya wakhe, yaye wamqinisekisa ukuba akukho mfuneko ‘yokuzixhalabisa ngezinto ezininzi.’ Isidlo esilula sasiza kwanela, ngokukodwa xa kukho intabalala yesidlo sokomoya. Kodwa ke wayengenakukwazi ukuhlutha uMariya “isahlulo esilungileyo” awayezikhethele sona
13. Sifunda siphi isifundo kwindlela uYesu awamlungisa ngayo uMarta?
13 Le ngxelo inezifundo ezininzi kubalandeli bakaKristu namhlanje. Singaze sivumele nantoni na ukuba iphazamisane ‘nentswelo yethu yokomoya.’ (Mat. 5:3) Ngoxa sifuna ukuxelisa inkuthalo nobubele bukaMarta, asifuni ‘ukuzixhalabisa’ kakhulu ngokwenza izinwe, side siphoswe zezona zinto zibalulekileyo. Sinxulumana namanye amakholwa, kungekhona kuba siza kufumana izibiliboco nezimuncumuncu, kodwa kuba sifuna ukukhuthazana size siphane izipho zokomoya. (Funda amaRoma 1:11, 12.) Nesona sidlo silula sinokusinceda sikwenze oku.
Umntakwabo Olahlekileyo Uphinde Wazuzeka
14. Yintoni esenza siqiniseke ukuba uMarta wasimisela umzekelo omhle ekwamkeleni isiluleko?
14 Ngaba uMarta wasamkela isiluleko sikaYesu waza wafunda kuso? Asikuthandabuzi oko. Umpostile uYohane, xa ethetha ngomntakwaboMarta, usikhumbuza oku: “Ke uYesu wayemthanda uMarta nodade wabo noLazaro.” (Yoh. 11:5) Kwakusele kudlule iinyanga emva kokutyelela kukaYesu eBhethani ekuthethwe ngako ngasentla. Kucacile ukuba uMarta akazange amqumbele uYesu ngokumluleka kwakhe. Wasamkela waza wasisebenzisa eso siluleko. Nakule nkalo, wasimisela umzekelo omhle wokholo, kuba ngubani kuthi ongafuniyo ukulungiswa maxa wambi?
15, 16. (a) Wasabela njani uMarta kwakugula umntakwabo? (b) Kwakutheni ukuze ithemba likaMarta noMariya lifiphale?
15 Xa umntakwabo waqalisa ukugula, uMarta wayemonga. Wenza konke okusemandleni ukuze amncede. Kodwa ke, uLazaro waya esiba mandundu. Mihla le, oodadewabo babemonga. Zifanele ukuba zininzi izihlandlo apho uMarta wayebona umntakwabo ethe khunubembe, aze akhumbule iminyaka emininzi abayichitha kunye ebubini nasebumnandini.
16 Bakubona ukuba akusekho nto abanokumenzela yona uLazaro, uMarta noMariya bathumela umyalezo kuYesu. Wayeshumayela kwindawo ekumgama ongangeentsuku ezimbini ukuya kuyo. Sasicacile isicelo sabo: “Nkosi, yabona! lowo unomsa ngaye uyagula.” (Yoh. 11:1, 3) Babesazi ukuba uYesu wayemthanda umntakwabo, yaye babenokholo lokuba uya kwenza nantoni na ukuze ancede umhlobo wakhe. Ngaba babenethemba lokuba uYesu wayeza kufika ngaphambi kokuba afe? Ukuba kunjalo, bafa namthanyana. ULazaro wafa.
17. Yintoni eyayidide uMarta, ibe wasabela njani akuva ukuba uYesu wayekude kufuphi?
17 UMarta noMariya bamzilela umntakwabo, balungiselela umngcwabo neendwendwe ezisuka eBhethani nakwiziphaluka ezingqongileyo. Kwakungakavakali nto ngoYesu. Ngokuqinisekileyo uMarta wayedidekile. Ekugqibeleni, emva kweentsuku ezine efile uLazaro, uMarta weva ukuba uYesu wayekude kufuphi. Esi siquququ singuMarta saya kumhlangabeza uYesu, singamxelelanga nokumxelela uMariya.
18, 19. UMarta wabonisa liphi ithemba, yaye yintoni eyenza ukholo lwakhe luphawuleke?
18 Wathi uMarta akuyibona iNkosi yakhe, wathetha into eyayisoloko imkhathaza yena noMariya, wathi: “Nkosi, ukuba ubulapha umntakwethu ngengafanga.” Sekunjalo, uMarta wayengalilahlanga ithemba. Wahlabela mgama wathi: “Ukanti okwangoku ndiyazi ukuba zonke izinto ozicelayo kuThixo, uThixo uya kukunika.” UYesu wathetha into eyomeleza ithemba lakhe: “Umntakwenu uza kuvuka.”
19 UMarta wayecinga ukuba uYesu wayethetha ngovuko lwexesha elizayo, ngoko wamphendula wathi: “Ndiyazi ukuba uza kuvuka eluvukweni ngomhla wokugqibela.” (Yoh. 11:24) Ukholo lwakhe lwalubalasele. Zimbi iinkokeli zonqulo zamaYuda, ekuthiwa ngabaSadusi, zazilukhanyela uvuko, nangona lwaluyimfundiso eseZibhalweni. (Dan. 12:13; Marko 12:18) Noko ke, uMarta wayesazi ukuba uYesu wayefundisa ngethemba lovuko yaye wayede wavusa abantu ekufeni
20. Chaza intsingiselo yamazwi kaYesu angenakulibaleka kunye nempendulo kaMarta njengoko ichazwe kuYohane 11:25-27.
20 UYesu wathetha amazwi angenakulibaleka: “Ndim uvuko nobomi.” Kakade ke, uYehova uThixo unike uNyana wakhe igunya lokuvusa abantu emhlabeni wonke kwixesha elizayo. UYesu wabuza uMarta: “Uyakukholelwa na oku?” Waphendula ngala mazwi asekuqaleni kwesi sahluko. Wayekholelwa ukuba uYesu unguKristu, okanye uMesiya, ukuba unguNyana kaYehova uThixo, nokuba abaprofeti babexele kwangaphambili ukuba wayeza kufika ehlabathini.
21, 22. (a) UYesu wazibonakalisa njani iimvakalelo zakhe kwabo babezilile? (b) Khawuchaze ngovuko lukaLazaro.
21 Ngaba uYehova uThixo noNyana wakhe, uYesu Kristu, bayaluxabisa ukholo olufana nolukaMarta? Iziganeko ezabonwa nguMarta emva koko zisinika impendulo ecacileyo. Wagxabhagxabhisa waya kudadewabo. Emva koko, wabona ukuba uYesu wayechukumiseke kakhulu njengoko wayethetha noMariya nabanye abantu. Wambona echiphiza iinyembezi ebonakalisa intlungu ebangelwa kukufelwa. Weva uYesu eyalela ukuba kususwe ilitye elalivale ingcwaba lomntakwabo.
22 UMarta wathi umzimba umel’ ukuba sele unuka ngoku, kuba sele kudlule iintsuku ezine efile. UYesu wamkhumbuza wathi: “Anditshongo na kuwe ukuthi ukuba uyakholwa uya kulubona uzuko lukaThixo?” Wamkholelwa, walubona uzuko lukaYehova uThixo. Ngoko nangoko, uThixo wanika uNyana wakhe amandla okubuyisela ubomi bukaLazaro! Cinga ngezinto ezimele ukuba zahlala zinkenteza engqondweni yakhe wada waya kufa: Xa uYesu wayebiza uLazaro esithi: “Lazaro, phuma!”; ukugushuza kukaLazaro evela emqolombeni njengoko wayevuka ethandelwe ngamalaphu ebhukuleka ukuphuma emqolombeni; uYesu eyalela esithi “Mkhululeni nize nimyeke ahambe”; yaye ngokuqinisekileyo kumele ukuba uMarta noMariya babaleka baya kuye bamanga. (Funda uYohane 11:40-44.) Yayiphelile intlungu kaMarta!
23. Yintoni uYehova noYesu abafuna ukukwenzela yona, ibe yintoni wena omele uyenze?
23 Le ngxelo ibonisa ukuba uvuko lwabafi asilophupha nje, kodwa yimfundiso yeBhayibhile exhaswa yimbali. (Yobhi 14:14, 15) UYehova noNyana wakhe bayakuthanda ukuvuza abantu abanokholo, njengokuba benzayo kuMarta, uMariya noLazaro. Baza kukuvuza ngaloo ndlela nawe ukuba uba nokholo olomeleleyo.
“UMarta Wayelungiselela”
24. Yiyiphi ingxelo yokugqibela ngoMarta esiyifumana eBhayibhileni?
24 IBhayibhile iphinda ithethe kwakhona ngoMarta. Kwakusekuqaleni kweveki yokugqibela yobomi bukaYesu emhlabeni. Ekubeni wayebuqonda ubunzima aza kujongana nabo, uYesu wakhetha ukuya kuhlala eBhethani. Ukusuka apho wayeza kuhamba iikhilomitha ezintathu ukuya eYerusalem. UYesu noLazaro babesidla ekhayeni likaSimon owayeneqhenqa, yaye apho sifumana inkcazelo yokugqibela ngaye: “UMarta wayelungiselela.”
25. Kutheni amabandla esikelelekile kukuba namabhinqa afana noMarta?
25 Yayinguye kanye ke lowo, isiquququ somfazi! Xa iBhayibhile iqala ukuthetha ngaye, uyasebenza; xa igqibezela ukuthetha ngaye, uyasebenza, ezibhokoxa enyamekela abanye abantu. Amabandla abalandeli bakaKristu namhlanje asikelelekile ngokuba nabafazi abafana noMarta
26. Ukholo lukaMarta lwamnceda wenza ntoni?
26 Ngeentsuku ezingephi, uMarta kwafuneka anyamezele ukufa okubuhlungu kweNkosi yakhe awayeyithanda, uYesu. Ukongezelela koko, kwa-aba bahanahanisi bababulali bambulalayo babefuna ukubulala noLazaro, kuba ukuvuswa kwakhe kwakusenza abantu abaninzi babe nokholo. (Funda uYohane 12:9-11.) Kakade ke, ekugqibeleni ukufa kwamohlukanisa uMarta nabanye abantwana bakowabo. Asazi ukuba loo nto yenzeka njani okanye nini, kodwa nantsi into esinokuqiniseka ngayo: Ukholo lukaMarta lwamnceda wanyamezela kwada kwasekupheleni. Yiloo nto amaKristu namhlanje efanele aluxelise ukholo lukaMarta.
^ isiqe. 11 KumaYuda enkulungwane yokuqala, amabhinqa ayedla ngokungayifumani imfundo. Ayeqeqeshwa kwizinto zasekhayeni. Kumele ukuba yayingaqhelekanga kuMarta into yokuba ibhinqa lize kuhlala ezinyaweni zesifundiswa ukuze lifunde.


text:
IMBONISELO OKTOBHA 2015
Kunceda Ngantoni Ukuthandaza?
Omnye umbhali wathi, umthandazo “luhlobo nje oluthile lonyango olupholisa ingqondo.”
Kutheni Abantu Bethandaza?
Zingakumangalisa izinto ezithandazelwa ngabanye abantu.
Ngaba Ukho Umntu Owuphulaphulayo?
Ukuze umthandazo uviwe, umele ube nezinto ezimbini ezibalulekileyo.
Kutheni UThixo Efuna Sithandaze?
Usinceda sifumane iintsikelelo ebesingenakuzifumana ngenye indlela.
Umthandazo—Indlela Onokukunceda Ngayo
Unokulindela ntoni xa uthandaza rhoqo?
Ngaba Ubusazi?
Ziziphi iingxaki awaba nazo uHerode xa wayesakha itempile eYerusalem? Kwakutheni ukuze abantu baseMalta bacinge ukuba uPawulos ngumbulali?
Ngoku Ndingabanceda Abanye
UJulio Corio wenzakala kabuhlungu waza wacinga ukuba uThixo akamkhathalelanga. Isibhalo esikwiEksodus 3:7 sayitshintsha indlela amjonga ngayo.
Ngaba Ngokwenene Sinokumazi UThixo?
Iimpawu zobuntu bukaThixo esingenakukwazi ukuziqonda ngokupheleleyo zinokusinceda sisondele kuye.
Xolela Ngesisa
Ngaba simele sikubethe ngoyaba ukoniwa okanye umonakalo asenze wona umntu ukuze simxolele?
Iimpendulo Zemibuzo YeBhayibhile
Ngubani onokukwazi ukuphelisa indlala?
Izinto Ezingakumbi Ezifumaneka Kwi-intanethi
Ithini iBhayibhile Ngemvelaphi YeHalloween?
Ithini iBhayibhile ngemvelaphi yeHalloween?


text:
UMBUZO 10
Inokundinceda Njani IBhayibhile?
UBUNOKWENZA NTONI WENA?
Khawucinge ngoku: UDavid uqhuba kwindawo apho kungekho nenye into ayiqhelileyo. Indlela nemiqondiso yayo ibonisa ukuba akakho kwindawo ebefanele ukuba ukuyo kwaye uyaqonda ukuba ulahlekile. Umele ukuba ujike kwindawo ebemele angajiki kuyo.
Ukuba ubunguDavid, ubuza kuthini?
CINGA!
Usenokwenza enye yezi zinto:
Ubuzise.
Ujonge imaphu, okanye usebenzise iGPS.
Uqhubeke uqhuba ngethemba lokuba uza kude uyifumane le ndawo uya kuyo.
Kucacile ukuba uC ngoyena ungenakukunceda kangako.
Eyona ingakunceda kunale yokuqala nguB. Ngapha koko, uza kuhlala unayo imaphu neGPS de ufike apho uya khona, zikuncede endleleni.
IBhayibhile inokukunceda ngendlela efanayo!
Le ncwadi iyeyona ithengwayo
ingakubonisa indlela kwiingxaki zobomi
ingakunceda uzazi uze ube ngumntu obhetele
ingakubonisa indlela yokuba nobona bomi bumnandi
IPHENDULA EYONA MIBUZO IBALULEKILEYO EBOMINI
Xa siqala ukuthetha, siye sibuze imibuzo.
Kutheni isibhakabhaka siluhlaza?
Zenziwe ngantoni iinkwenkwezi?
Njengoko sikhula siye sibuze ngezinto ezenzekayo.
Ungathini ukuba kunokuthi kanti kudala zikho iimpendulo zale mibuzo eBhayibhileni?
Abantu abaninzi bathi iBhayibhile izele ziintsomi, iphelelwe lixesha, okanye kunzima gqitha ukuyiqonda. Kodwa ngaba nyhani ingxaki iseBhayibhileni, okanye ikoko abantu bakuvileyo ngeBhayibhile? Ngaba kunokwenzeka ukuba baxelelwe into engekhoyo ngeBhayibhile?
Ngokomzekelo, abantu bacinga ukuba iBhayibhile ithi nguThixo olawula ihlabathi. Kodwa inokwenzeka njani loo nto? Eli hlabathi alilawuleki! Lizele ziintlungu nokutsala nzima, ukugula nokufa, indlala neentlekele. UThixo oluthando angazenza njani izinto ezinje?
Ngaba uyafuna ukwazi impendulo? Ungothuka xa unokuva oko iBhayibhile ikutshoyo ngokuba ngubani olawula ihlabathi!
Inoba uye wabona ukuba amacebiso akule ncwadana athathwe eBhayibhileni. AmaNgqina kaYehova akholelwa nyhani ukuba iBhayibhile inolwalathiso olunokuthenjwa, ngenxa yokuba ‘iphefumlelwe nguThixo kwaye iyingenelo ekufundiseni, ekohlwayeni, ekulungelelaniseni izinto.’ (2 Timoti 3:16, 17) Ngoko ke umele uyifunde kakuhle le ncwadi yakudala—kodwa enamacebiso asasebenzayo nanamhlanje!
Funda Okungakumbi
Kutheni Umele Ufunde IBhayibhile?
Mhlawumbi usenokuthi ‘Ndixakekile’ okanye uthi ‘Ndonqena ukuzibophelela’?
Yintoni Eyenziwayo Xa Kufundwa IBhayibhile?
Ehlabathini lonke, amaNgqina kaYehova anceda abantu ngokubafundisa iBhayibhile. Bukela indlela abenza ngayo.


text:
ULUTSHA LUYABUZA
Ngaba Kunyanzelekile Kubekho Imithetho Ekhaya?
Ngaba kukho umthetho wasekhaya ekunzima ukuwuthobela? Eli nqaku lihamba nephepha onokubhala kulo liza kukunceda ukwazi ukuthetha nabazali bakho ngawo.
Indlela efanelekileyo yokujonga izinto
Ubuxoki: Xa uphuma ekhaya, akho nto iza kuphinda ikudibanise nemithetho.
Inyaniso: Ayipheli imithetho xa ushiya ikhaya. Uya kusoloko ekhona umntu ekufuneka umthobele—mhlawumbi umqeshi, umntu orenta kuye okanye urhulumente. UDanielle ona-19 uthi: “Ndicinga ukuba ulutsha olungakwaziyo ukuthobela imithetho yasekhaya ngoku luza kothuka xa luzihlalela.”
IBhayibhile ithi: “Bathobele oorhulumente namagunya.” (Tito 3:1) Xa ufunda ukuyithobela ngoku imithetho yabazali bakho, loo nto iza kukunceda ukwazi ukumelana nezinye iimeko oza kudibana nazo xa umdala.
Oko unokukwenza: Zama ukujonga izinto ezikuncedayo ngalo mthetho. Umfana onguJeremy uthi: “Imithetho yabazali indincede ndafunda indlela yokukhetha abahlobo nokulisebenzisa kakuhle ixesha. Kwakhona, le mithetho indincede ukuba ndingachithi ixesha lam elininzi kwiTV nakwimidlalo yeevidiyo kodwa ndenze izinto ezibalulekileyo—ezinye zazo ndisazithanda nangoku.”
Indlela efanelekileyo yokuthetha
Kodwa kuthekani ukuba lo mthetho awuvakali ncam? Ngokomzekelo, intombazana enguTamara ithi: “Abazali bam bandivumela ukuba ndiye kwelinye ilizwe, ngoku ndibuyile, abandivumeli ukuba ndihambe ngemoto ndiye kwidolophu ekwalapha kufutshane!”
Ukuba ukwimeko efanayo, ngaba ikhona into ephosakeleyo ngokuthetha nabazali bakho ngalo mthetho? Ayikho! Eyona nto ibalulekileyo kukwazi ukuba ungathetha nini yaye njani nabo.
Nini. UAmanda ofikisayo uthi: “Kuxa uzenze wathenjwa ngabazali bakho kuphela apho unokukwazi ukubacela ukuba bawutshintshe umthetho.”
Intombazana enguDaria iyakungqina oko. Ithi: “Umama wavuma ukuwutshintsha xa ebona ukuba ndiqhubeka ndithobela.” Ungalibali ukuba, awusuki nje uthenjwe kodwa kufuneka usebenze nzima.
IBhayibhile ithi: “Gcina umyalelo kayihlo, ungawushiyi umthetho kanyoko.” (IMizekeliso 6:20) Xa uthobela lo myalelo, abazali bakho baza kukuthemba nangakumbi uze ukwazi ukuncokola nabo ngale mithetho.
Njani. USteven oselula uthi: “Endaweni yokusoloko ukhalaza uphendulana nabazali bakho, thetha nabo ngembeko uzolile.
UDaria, ekuthethwe ngaye ngaphambilana, uyavuma. Uthi “Ukuphendulana nomama akutshintshi zinto. Endaweni yoko, ngamany’ amaxesha kuyenza nzima nangakumbi.”
IBhayibhile ithi: “Isiyatha sikhupha wonke umoya waso, kodwa isilumko siwugcina uzolile kude kuse ekupheleni.” (IMizekeliso 29:11) Xa ufunda ngoku ukuzibamba uza kuncedakala kakhulu kungekuphela nje ekhaya kodwa esikolweni, emsebenzini nakwezinye iindawo.
Oko unokukwenza: Cinga ngaphambi kokuba uthethe. Ukwaziwa njengomntu onokuthenjwa kunokuthi shwaka ngenxa nje yokuba nomsindo ongalawulekiyo. Yiloo nto iBhayibhile isithi: “Ozeka kade umsindo unokuqonda okuninzi.”—IMizekeliso 14:29.
Icebiso: Sebenzisa iphepha onokubhala kulo ukuze ucingisise ngale mithetho, yaye ukuba ubona kufanelekile ncokola nabazali bakho ngayo.


text:
Ngaba Ubusazi?
Yayiyintoni engaqhelekanga ngendlela uYesu awayebaphatha ngayo abaneqhenqa?
AmaYuda amandulo ayeloyika iqhenqa elalixhaphakile ngamaxesha eBhayibhile. Esi sifo soyikekayo sasinokuhlasela imithambo-luvo size senze umonakalo ongenakulungiseka nkqu nakwimbonakalo. Kwakungekho chiza lokunyanga iqhenqa. Kunoko, abo babenalo babehlaliswa bodwa yaye babemele babalumkise abanye ngesigulo sabo.—Levitikus 13:45, 46.
Iinkokeli zonqulo zamaYuda zabeka imithetho ebaxiweyo eyayigqitha oko kwakuseZibhalweni, eyayisenza ubomi babantu abaneqhenqa bube nzima ngokungeyomfuneko. Ngokomzekelo, imithetho yoorabhi yayisithi umntu akafanele asondele kumgama ongaphantsi kweemitha ezimbini emntwini oneqhenqa. Kodwa xa kubhudla umoya, wayengamele asondele kumgama ongaphantsi kweemitha eziyi-45. Abanye oorabhi bomthetho wonqulo lwamaYuda baguqulela umthetho weZibhalo othi, abaneqhenqa bafanele baphile “ngaphandle kwenkampu” njengothi bafanele bangaphili kwizixeko ezibiyelweyo. Ngenxa yoko, xa omnye urabhi ebona umntu oneqhenqa esixekweni, wayedla ngokumgibisela ngamatye athi: “Yiya endaweni yakho, ungangcolisi abanye abantu.”
UYesu wayehluke kwaphela yena! Endaweni yokubagxotha abo baneqhenqa, wayebachukumisa de abaphilise.—Mateyu 8:3.
Ziziphi izizathu zokuqhawula umtshato ezazisamkelwa ziinkokeli zonqulo zamaYuda?
Iinkokeli zonqulo ngenkulungwane yokuqala zazithanda ukuphikisana ngoqhawulo-mtshato. Ngoko, ngesinye isihlandlo, abanye abaFarisi bavavanya uYesu ngalo mbuzo: “Kusemthethweni na ukuba indoda iqhawule umtshato nomfazi wayo nangasiphi na isizathu?”—Mateyu 19:3.
UMthetho kaMoses wawuyivumela indoda ukuba iqhawule umtshato nomfazi wayo ukuba “ifumene okuthile okungandilisekanga kuye.” (Duteronomi 24:1) Ngexesha likaYesu, kwakukho izikolo zoorabhi ezibini ezazingakuboni ngasonye okwakuthethwa ngulo mthetho. IShammai, isikolo esasingqongqo, yathi lo mthetho wawusithi ekuphela kwesizathu esamkelekilyo sokuqhawula umtshato “kukungabi nyulu” okuthetha ukukrexeza. Kwelinye icala, sona iSikolo seHillel, sasisithi indoda ingawuqhawula umtshato ngokusemthethweni nangasiphi na isizathu sokungavisisani emtshatweni, nokuba sesisincinci kangakanani na. Ngokutsho kwesi sikolo, indoda yayinokuqhawula umtshato nomfazi wayo ngenxa yokutshisa ukutya kwayo okanye kuba ibone ibhinqa ecinga ukuba lihle kunomkayo.
Ngoko uYesu wabaphendula njani abaFarisi? Wavele wathi: “Nabani na oqhawula umtshato nomfazi wakhe, ngaphandle kwangesizathu sohenyuzo, aze atshate nomnye uyakrexeza.”—Mateyu 19:6, 9.
Funda Okungakumbi
Ngaba UYesu Wayeyindoda Nje Elungileyo?
Isizathu sokuba uYesu waseNazarete abe yeyona ndoda inempembelelo eyakha yaphila emhlabeni.
Ngaba IBhayibhile Iyakuvumela Ukudivosa?
Funda ukuba yintoni uThixo ayivumelayo nayicaphukelayo.


text:
SIPHAKULA KOOVIMBA BETHU
‘Usemninzi Umsebenzi Wokuvuna’
KUNGONYAKA ka-1923. Iholo yaseSão Paulo izele ithe qhu! Uyaliva ilizwi elipholileyo likaGeorge Young? Intetho yakhe itolikelwa kwisiPhuthukezi. Abantu abayi-585 abalapho baphulaphule ngenyameko! Iivesi zeBhayibhile zesiPhuthukezi zibonakala kumntu wonke. Emva kwentetho, kunikwa abantu iikopi ezilikhulu zesiPhuthukezi zencwadana ethi Izigidi Eziphilayo Ngoku Azisayi Kuze Zife! kunye nezinye ngesiJamani, isiNgesi nesiTaliyane. Le ntetho iba nemiphumo emihle. Kubaliswa ngayo kuyo yonke indawo! Kwiintsuku ezimbini emva koko, le holo iphinda izale ime ngeembambo kuze kuphulaphulwa enye intetho! Yabangelwa yintoni yonke le nto?
Ngo-1867, uSarah Bellona Ferguson wemka eUnited States nentsapho yakhe bafudukela eBrazil. Ngo-1899, uSarah waqonda ukuba uyifumene inyaniso xa wafunda iincwadi zeBhayibhile ezazize nomninawa wakhe owayesuka eUnited States. Ekubeni wayekuthanda ukufunda, wazifumanela umrhumo weWatch Tower yesiNgesi. Izinto awazifundayo zamvuyisa, wabhalela uMzalwana uC. T. Russell, esithi yena ububungqina bokuba “akukho mntu ungenakufikelelwa ngenyaniso.”
USarah Ferguson wazama konke okusemandleni akhe ukuthetha nabanye ngenyaniso yeBhayibhile, kodwa wayezibuza ukuba ngubani owayenokunceda yena, intsapho yakhe kunye nabo bonke abemi baseBrazil. Ngo-1912, abazalwana baseBheteli eBrooklyn bamazisa ukuba kukho umzalwana owayeza kuza eSão Paulo ephethe amawaka amaphecana anomxholo othi Where Are the Dead? ngesiPhuthukezi. Ngo-1915 wathi isoloko immangalisa into yokuba aBafundi BeBhayibhile abaninzi babelindele ukukhawuleza basiwe ezulwini. Echaza indlela avakalelwa ngayo, wabhala: “Kuthekani ngeBrazil nawo wonke uMzantsi Merika? . . . Xa ucinga ukuba uMzantsi Merika yinxalenye enkulu kangakanani yehlabathi, kulula ukubona ukuba usemninzi umsebenzi wokuvuna omele wenziwe.” Ibe wawumninzi umsebenzi wokuvuna owawuseza kwenziwa!
Malunga nonyaka ka-1920, abaqhubi benqanawa abasibhozo abaselula baseBrazil baya kwiintlanganiso eNew York ngoxa inqanawa yabo yayilungiswa. Ukubuyela kwabo eRio de Janeiro, baxelela abanye ngethemba labo elitsha elisekelwe eBhayibhileni. Kungekudala emva koko, ngoMatshi 1923, uGeorge Young, owayengumveleli ohambahambayo, wafika eRio de Janeiro, apho wafumana abantu abanomdla. Wenza amalungiselelo okuba kuguqulelwe iincwadi ezithile kwisiPhuthukezi. Kamsinya nje emva koko, uMzalwana uYoung waya eSão Paulo, isixeko ngelo xesha esasinabemi abamalunga ne-600 000. Wanikela intetho waza wasasaza incwadana enomxholo othi Izigidi, njengokuba kuchaziwe ekuqaleni kweli nqaku. Wathi: “Ekubeni ndandindedwa, kwakufuneka ndibhengeze ndisebenzisa amaphephandaba.” Uthi ezi “yayiziintetho zokuqala eBrazil ezazibhengeziwe nezazigunyaziswe yi-I.B.S.A.” *
Kwingxelo eyayithetha ngeBrazil, iWatch Tower kaDisemba 15, 1923, yathi: “Xa sicinga ukuba umsebenzi wokushumayela kule ndawo waqalisa ngoJuni 1 kwabe kungekho zincwadi, iyamangalisa indlela iNkosi ewusikelele ngayo lo msebenzi.” Le ngxelo yahlabela mgama isithi uMzalwana uYoung wanikela iintetho ezimbini kweziyi-21 ezanikelwa ukususela ngoJuni 1 ukuya kutsho ngoSeptemba 30, ibe xa zizonke zaba nabaphulaphuli abayi-3 600. ERio de Janeiro, isigidimi soBukumkani sasisasazeka ngokuthe ngcembe. Kwiinyanga nje ezimbalwa kamva, kwakusele kusasazwe iincwadi zethu ezingaphezu kwe-7 000 ngesiPhuthukezi! Ukongezelela, ukupapashwa kweThe Watch Tower yesiPhuthukezi kwaqalisa ngenkupho kaNovemba-Disemba 1923.
UGeorge Young waya kubona uSarah Ferguson, ibe iThe Watch Tower yathi: “Lo dade wathi xa embona, wasuka waphelelwa ngamazwi. Wabamba isandla sikaMzalwana uYoung, wamjonga ebusweni, wambuza: ‘Ungumveleli ohambahambayo nyhani?’” Yena nabanye abantwana bakhe babhaptizwa kungekudala emva koko. Wayekulinde iminyaka eyi-25 ukubhaptizwa! IWatch Tower ka-Agasti 1, 1924, yathi eBrazil kwabhaptizwa abantu abayi-50, abaninzi kubo ingabaseRio de Janeiro.
Ngoku sekudlule iminyaka emalunga neyi-90, ibe asinasizathu sakubuza: “Kuthekani ngeBrazil noMzantsi Merika?” EBrazil, iindaba ezilungileyo zishunyayelwa ngamaNgqina kaYehova angaphezu kwayi-760 000. Kuwo wonke uMzantsi Merika, isigidimi soBukumkani sifumaneka ngesiPhuthukezi, iSpanish nangezinye iilwimi zomthonyama. Ngo-1915, uSarah Ferguson wayenyanisile, ‘Wawumninzi umsebenzi wokuvuna ekwakusafuneka wenziwe.’
^ isiqe. 6 I-I.B.S.A. imela i-International Bible Students Association.


text:
Ukukhonza UYehova Ngaphambi Kokuba Imihla Yentlekele Ifike
“Khumbula uMdali wakho Ozukileyo.”—INTSHU. 12:1.
1, 2. (a) Sisiphi isiluleko uSolomon awaphefumlelwa ukuba asibhalele ulutsha? (b) Kutheni esi siluleko sibangel’ umdla nakumaKristu asele efikile kwiminyaka eyi-50?
UKUMKANI USOLOMON waphefumlelwa ukuba ayale ulutsha ngala mazwi: “Khumbula uMdali wakho Ozukileyo ngemihla yobufana [okanye yobutsha] bakho, ngaphambi kokuba ifike imihla yentlekele.” Yimihla enjani “imihla yentlekele”? USolomon wasebenzisa izafobe, esizobela umfanekiso wentlungu eza nale mihla yentlekele yokwaluphala—ukungcangcazela kwezandla, ukubhetyezela kwemilenze, ukuphelelwa ngamazinyo, urhatyazo lwamehlo, nokuba buthuntu kweendlebe, izimvi nokukhokhoba. Asimele silinde de saluphale ngaphambi kokuba sikhonze uYehova.—Funda iNtshumayeli 12:1-5.
2 Maninzi amaKristu aseyimiqabaqaba nakuba sele eneminyaka eyi-50 nangaphezulu. Asenokuba sele exubile entloko, kodwa akakabi nazo ezi ngxaki zempilo zichazwa nguSolomon. Ngaba ikho into enokuzuzwa ngala maKristu kwesi siluleko siphefumlelweyo sasibhekiswa kulutsha sisithi: “Khumbula uMdali wakho Ozukileyo”? Yintoni kanye ethethwa sesi siluleko?
3. Kuquka ntoni ukukhumbula uMdali wethu Ozukileyo?
3 Nakuba sisenokuba sele sineminyaka sikhonza uYehova, iya kuba ntle into yokuba simane sisithi xha sicingisise ngendlela azuke ngayo uMdali wethu. Ngaba ayisishiyi sibambe ongezantsi indalo yakhe? Abantu abakwazi kukuqonda tu ukuntsonkotha kwendlela eyilwe ngayo. Izinto asilungiselele zona uYehova zininzi kangangokuba asinakuyiswela indlela yokuzonwabisa. Xa sicingisisa ngendalo kaYehova, sitsho siluqonde ngakumbi uthando, ubulumko namandla akhe. (INdu. 143:5) Noko ke, ukukhumbula uMdali wethu Ozukileyo kuquka nokucingisisa ngezinto esimele simenzele zona. Xa sicingisisa ngezinto asenzele zona, siye sizimisele ngakumbi ukubonakalisa umbulelo esinawo kuye ngokuzibhokoxa ngamandla ethu ekumkhonzeni.—INtshu. 12:13.
AMATHUBA ASIVELELAYO XA SIBADALA
4. Nguwuphi umbuzo amele azibuze wona amaKristu asele enamava, yaye ngoba?
4 Ukuba sele umdala, umele uzibuze oku, ‘Ndiza kwenza ntoni ngobomi bam, okwangoku engekapheli ncam amandla am?’ Ekubeni ungumKristu onamava, uvulekelwe ngamathuba amaninzi abangenawo abanye. Unokudlulisela kwabatsha izinto oye wazifundiswa nguYehova. Unokomeleza abanye ngokubabalisela ngezinto oye wazinandipha ngoxa ukhonza uThixo. UKumkani uDavide wakuthandazela ukufumana amathuba okomeleza abanye. Wathi: “Owu Thixo, undifundise ukususela ebutsheni bam, . . . Owu Thixo, musa ukundishiya ndide ndibe mdala ndibe nezimvi. De ndixelele izizukulwana ngengalo yakho, kubo bonke abo baza kuza, ngamandla akho.”—INdu. 71:17, 18.
5. AmaKristu anamava anokuzidlulisela njani izinto azifundileyo kwabanye?
5 Ungakwazi njani ukudlulisela kwabanye ubulumko oye wabufumana ebomini? Ngaba akunakumema abakhonzi bakaThixo abaselula beze kwakho ukuze ubakhuthaze? Kutheni ungaceli ukuhamba nabo entsimini uze ubabonise indlela okunandipha ngayo ukukhonza uYehova? UElihu wamandulo wathi: “Mayithethe imihla, nobuninzi beminyaka bazise ubulumko.” (Yobhi 32:7) Umpostile uPawulos wabongoza abafazi abangamaKristu abasele bekhulile ukuba bakhuthaze abanye ngelizwi nangomzekelo. Wathi: “Abafazi abalupheleyo . . . mabafundise oko kulungileyo.”—Tito 2:3.
CINGA NGENDLELA ONOKUBANCEDA NGAYO ABANYE
6. Kutheni amaKristu asele enamava engamele azeye kwizinto anokuzenza?
6 Ukuba ungumKristu onamava, zininzi iindlela onokubanceda ngazo abanye. Cinga ngezinto osele uzazi ngoku, owawungazazi kwiminyaka eyi-30 neyi-40 edluleyo. Umele ukuba unobuchule bokusebenzisa imigaqo yeBhayibhile ebomini. Asithandabuzi ukuba sele ukwazi ukuchukumisa iintliziyo zabanye xa ubafundisa ngenyaniso yeBhayibhile. Ukuba ungumdala, uyakwazi ukunceda abazalwana abaqutyulwe sisiphoso. (Gal. 6:1) Mhlawumbi uye wafunda indlela yokongamela imicimbi yebandla, amasebe endibano, okanye ekwakhiweni kweeHolo zoBukumkani. Usenokuba uyayazi indlela yokukhuthaza oogqirha basebenzise iindlela zonyango ezingatofeli gazi. Kwanokuba usandul’ ukuba ngumKristu, unawo amava abalulekileyo ebomini. Ngokomzekelo, ukuba uye wakhulisa abantwana, bumele bube buninzi ubulumko oye wabuzuza. AmaKristu akhulileyo aluncedo gqitha ekufundiseni nasekukhuthazeni abantu bakaYehova ngokubafundisa, ukubakhokela nokubomeleza.—Funda uYobhi 12:12.
7. Luluphi uqeqesho oluluncedo olunokudluliselwa kwabaselula ngamaKristu akhulileyo?
7 Yintoni onokuyenza ukuze usebenzise ubuchule onabo ngakumbi? Usenokubonisa abaselula indlela yokuqalisa nokuqhuba izifundo zeBhayibhile. Ukuba ungudade, unokucebisa oomama abaselula ngendlela abanokuhlala ngayo bengamaKristu akhutheleyo ngoxa benyamekela iintsana zabo? Ukuba ungumzalwana, kutheni ungafundisi abazalwana abaselula indlela yokunikela iintetho ngehlombe nokuphucula indlela abashumayela ngayo? Zama ukubabonisa indlela yokukhuthaza abazalwana noodade abakhulileyo xa uye kubabona emizini yabo. Nakuba ungasenawo amandla obutsha, zininzi iindlela onokuqeqesha ngazo abaselula. ILizwi likaThixo lithi: “Ubuhle babafana ngamandla abo, yaye ubungangamsha bamadoda amadala zizimvi.”—IMize. 20:29.
UKUKHONZA KWIINDAWO EZIFUNA ABAVAKALISI ABANGAKUMBI
8. Yintoni awayenzayo uPawulos kamva kubomi bakhe?
8 Umpostile uPawulos wawaqongqotha amandla akhe okukhonza uThixo ngoxa wayesele emdala. Xa wayekhululwa entolongweni eRoma malunga nonyaka ka-61, wayesele enyamezele iminyaka enzima engumthunywa wevangeli ibe wayenokuhlala eRoma ukuze ashumayele apho. (2 Kor. 11:23-27) Akuthandabuzeki ukuba abazalwana beso sixeko sikhulu kangako babeluxabisa gqitha uncedo lwakhe. Kodwa, uPawulos wabona ukuba kwakusekho imfuneko engakumbi yabavakalisi kumazwe aphesheya kweelwandle. Wahamba noTimoti noTito, besiya kuhambo lobuthunywa bevangeli, baya e-Efese baza bajika baya eKrete, mhlawumbi naseMakedoni. (1 Tim. 1:3; Tito 1:5) Asazi enoba waya kusini na eSpeyin, awayezimisele ukuya kuso.—Roma 15:24, 28.
9. Yiyiphi indawo eyayifuna abashumayeli abangakumbi asenokuba waya kuyo uPetros? (Jonga umfanekiso osekuqaleni.)
9 Umpostile uPetros umele ukuba wayesele engaphaya kweminyaka eyi-50 xa wayesiya kwiindawo ekwakufuneka abashumayeli abangakumbi kuzo. Kutheni sisitsho nje? Ukuba wayebulingana noYesu okanye emdala kunaye, umele ukuba wayemalunga neminyaka eyi-50 xa wayedibana nabanye abapostile eYerusalem ngonyaka ka-49. (IZe. 15:7) Ngaxa lithile emva kwaloo ntlanganiso, uPetros waya kuhlala eBhabhiloni, ngokuqinisekileyo esiya kushumayela kwezo ndawo zazinamaYuda amaninzi ahlala kuloo mmandla. (Gal. 2:9) Wayehlala apho xa wabhala incwadi yakhe ephefumlelweyo, malunga nonyaka ka-62. (1 Pet. 5:13) Kusenokuba nzima ukuhlala kwelinye ilizwe, kodwa uPetros akazange avumele ubudala bakhe bumyekise ukukhonza uYehova.
10, 11. Balisa amava omntu owafudukela kwindawo efuna abashumayeli abangakumbi ebudaleni bakhe.
10 Namhlanje, amaKristu amaninzi aneminyaka eyi-50 nangaphezulu afumanisa ukuba iimeko zawo ziye zatshintsha yaye angakwazi ukukhonza uYehova ngezinye iindlela. Amanye aye afudukela kwezo ndawo zifuna abashumayeli abangakumbi. Ngokomzekelo, uRobert wathi: “Xa sasineminyaka emalunga ne-55, sinomfazi wam saqonda ukuba ziseninzi izinto esinokukwazi ukuzenza. Unyana wethu ekuphela kwakhe wayesele ezihlalela, sasingenabazali kufuneka sibanyamekele kwabe kukho nelifa elincinane esasilishiyelwe. Ndabala iindleko ndaza ndabona ukuba xa sinokuthengisa indlu yethu sasiya kukwazi ukuyibhatala siyigqibe size sisalelwe bubugcwabalalana esasiya kuphila ngabo de ndifumane imali yomhlala-phantsi. Seva ukuba baliqela abantu abafuna ukufundelwa iBhayibhile eBolivia yaye zincinane iindleko zokuphila apho. Sagqiba ekubeni sifudukele apho. Zange kube lula ukuqhelana nobo bomi. Yonke into yayahlukile kwindlela esasiqhele ukuphila ngayo kuMntla Merika. Noko ke, asizange sizisole ngemigudu yethu.”
11 URobert wongezelela athi: “Ngoku ayisekho enye into esiyiphilelayo ngaphandle kokuxakeka yimisebenzi yebandla. Abanye abantu esasifunda nabo iBhayibhile babhaptizwa. Enye intsapho esasiyifundela iBhayibhile yayitsala nzima yabe ihlala mganyana kuthi. Kodwa veki nganye, ihamba loo mgama mde isiza kwiintlanganiso apha edolophini. Unokuyicingela indlela esavuya ngayo njengoko sibona inkqubela eyenzayo wabe nonyana wayo omdala esiba nguvulindlela othe ngxi!”
INTSWELO KWIINDAWO EZINABANTU ABATHETHA IILWIMI ZASEMZINI
12, 13. Balisa amava omKristu owaqalisa ukukhonza uYehova ngeendlela ezintsha xa kwafika ixesha lokudla umhlala-phantsi.
12 Amabandla namaqela athetha iilwimi zasemzini ancedakala gqitha yimizekelo yabazalwana noodade asele bekhulile. Le ntsimi kudla ngokuba mnandi ukushumayela kuyo. Ngokomzekelo, uBrian uthi: “Sinomfazi wam sasingazi ukuba senze ntoni xa kwafika ixesha lokuba ndidle umhlala-phantsi ndineminyaka eyi-65 eBritani. Abantwana bethu babesele bezihlalela, ibe kwakunzima ukufumana abantu abanomdla wokufundelwa iBhayibhile. Kwathi kusenjalo, ndadibana nendoda eliTshayina eyayisenza uphando kwiyunivesithi ekufuphi. Yavuma ukuza kwiintlanganiso zebandla, ibe ndaqalisa ukuyifundela iBhayibhile. Emva kweeveki ezimbalwa, yeza neTshayina lesibini esebenza nalo. Kwiiveki ezimbini kweza elesithathu nelesine.
13 “Kwathi xa ndicelwa liTshayina lesihlanu ukuba ndifunde nalo iBhayibhile, kwathi qatha into yokuba, ‘Ukuba neminyaka eyi-65 akuthethi kuthi ndimele ndithathe umhlala-phantsi nasekukhonzeni uYehova.’ Ndacela umfazi wam endimshiya ngeminyaka emibini ukuba sifunde isiTshayina. Saphulaphula isiTshayina esikwiikhasethi. Loo nto yenzeka kwiminyaka elishumi eyadlulayo. Ukushumayela kubantu abathetha ulwimi lwasemzini kuye kwasenza saziva siselula. Ukuza kuthi ga ngoku, siye safunda iBhayibhile namaTshayina ayi-112! Inkoliso yawo iye yeza kwiintlanganiso. Omnye kuwo unguvulindlela kunye nathi ngoku.”
VUYISWA YINKONZO OKWAZIYO UKUYENZA
14. Yintoni anokuvuyiswa yiyo amaKristu akhulileyo, ibe akhuthazwa njani ngumzekelo kaPawulos?
14 Nakuba emaninzi amaKristu avulekelwa ngamathuba okwenza izinto ezintsha enkonzweni kaYehova xa eneminyaka eyi-50, akunjalo kuwo onke. Amanye kuwo akhathazwa yimpilo, ibe amanye anyamekela abazali abalupheleyo okanye abantwana abasaxhomekeke kuwo. Imele ikuvuyise into yokwazi ukuba uYehova uyixabisa gqitha yonke imigudu oyenzayo ukuze umkhonze. Ngoko ke, endaweni yokube ukhathazwa zizinto ongakwaziyo ukuzenza, vuyiswa zezo uzenzayo. Cinga nje ngomzekelo wompostile uPawulos. Kangangeminyaka wayeseluvalelweni, engakwazi kuqhubeka nomsebenzi wokuba ngumthunywa wevangeli. Kodwa wayesithi nanini na kufika abantu kuye, athethe nabo ngeZibhalo aze abomeleze ukholo.—IZe. 28:16, 30, 31.
15. Kutheni exatyiswa gqitha nje amaKristu alupheleyo?
15 UYehova uxabisa nayiphi na inkonzo eyenziwa ngabo sele baluphele gqitha. Nakuba uSolomon wabonisa ukuba kunzima gqitha ukukhonza uYehova ngemihla yentlekele nempilo enkenenkene, uYehova uyixabisa gqitha imigudu eyenziwa ngamaKristu alupheleyo ukuze amdumise. (Luka 21:2-4) Ibandla liyixabisa gqitha imizekelo yokuthembeka yezi nkonde neengwevukazi esele kukudala zikhonza uYehova.
16. Liliphi ilungelo ekubonakala ukuba laphoswa lilo ixhegwazana uAna, kodwa yintoni awayekwazi ukuyenza ukuze akhonze uThixo?
16 IBhayibhile isichazela ukuba ixhegwazana elinguAna laqhubeka likhonza uYehova nasekwaluphaleni. Lalingumhlolokazi oneminyaka eyi-84 ukuzalwa kukaYesu. Limele ukuba lafa lingekafumani thuba lokuba ngumlandeli kaYesu, apho laliya kubhaptizwa ngomoya oyingcwele okanye lishumayele iindaba ezilungileyo zoBukumkani. Kuyo yonke loo nto, uAna wayevuyiswa gqitha zizinto awayekwazi ukuzenza. ‘Zange aphoswe kukuba setempileni, enikela inkonzo engcwele ubusuku nemini.’ (Luka 2:36, 37) Njengokuba umbingeleli wayenyusa imibingelo etempileni kusasa nangokuhlwa, uAna wayeba phakathi kwezihlwele ezilapho kwintendelezo zithandaza zithe cwaka mhlawumbi kangangesiqingatha seyure. Xa wabona usana olunguYesu, waqalisa ‘ukuthetha ngaye lo mntwana kubo bonke abo babelindele intlangulo yeYerusalem.’—Luka 2:38.
17. Yintoni esinokuyenza ukuze sincede amaKristu alupheleyo akwazi ukuba nenxaxheba kunqulo lwenyaniso?
17 Namhlanje, simele singayilibali into yokunceda amaKristu alupheleyo okanye agulayo. Nakuba amanye enqwena ukubakho kwiintlanganiso zebandla neendibano, kusenokuba nzima ukwenjenjalo. Kwezinye iindawo, ngothando amabandla aye alungiselele ukuba abalupheleyo baphulaphule iintlanganiso ngefowuni. Kwezinye kusenokuba nzima ukwenza oku. Sekunjalo, amaKristu angakwaziyo ukubakho kwiintlanganiso anokukwazi ukuxhasa unqulo lwenyaniso. Ngokomzekelo, imithandazo yawo inegalelo kwimpumelelo yebandla lamaKristu.—Funda iNdumiso 92:13, 14.
18, 19. (a) Yintoni enokwenza amaKristu alupheleyo angayiqondi indlela alukhuthazo ngayo kwabanye? (b) Ngubani onokusisebenzisa esi siluleko sithi: “Khumbula uMdali wakho Ozukileyo”?
18 AmaKristu alupheleyo asenokungayiqondi indlela alukhuthazo ngayo kwabanye. Ngokomzekelo, nakuba uAna wayethembekile kuyo yonke loo minyaka wayesetempileni, umele ukuba akazange ayiqonde into yokuba nasemva kweenkulungwane umzekelo wakhe wawuseza kuqhubeka ukhuthaza abanye. Indlela uAna awayemthanda ngayo uYehova yade yabhalwa naseBhayibhileni. Akuthandabuzeki ukuba indlela omthanda ngayo uThixo iyaziwa ngamanye amaKristu. Yiloo nto iLizwi likaThixo lisithi: “Isithsaba sokuhomba zizimvi xa sifunyanwa endleleni yobulungisa.”—IMize. 16:31.
19 Sonke asikwazi kwenza yonke into esiyinqwenelayo ekukhonzeni uYehova. Kodwa abo basenamandla obutsha bamele bacingisise ngala mazwi: “Khumbula uMdali wakho Ozukileyo . . . ngaphambi kokuba ifike imihla yentlekele.”—INtshu. 12:1.


text:
- 71 years old
- Date of birth: Aug 4, 1910
- Date of passing: Jul 18, 1982
""Tat'omdala sohlala sikukhumbula. Ububele bakho sisabukhumbula kunanamhla oku. Ndiyathemba uyabona ngeliso lomphefumlo imisebenza yomzukuu wakho. Makwande apho athatha khona.Ikhaya khulu sakuligcina kakuhle kwisizikulwana ngesizukulwana.Lala ngoxolo Ntlane.""
"Wasenza abantu abangcono Ntlane. Siyabulela ngempuphuma yothando lwakho ngabantwana babantakwenu. Kunamhla nje sinamagama ezizweni. Phumla ngoxolo umzamo omhle wawuzama! Sohlala sikukhumbula."
to visit this memorial:
Subscribe to receive e-mail notifications when others contribute to this memorial.
Have a suggestion for us?


text:
Isifundo 9
Yiyiphi Eyona Ndlela Esinokuzilungiselela Ngayo Iintlanganiso?
Ukuba ufundelwa liNgqina likaYehova, kusenokwenzeka ukuba ulungiselela kusengaphambili. Ukuze ungenelwe ezintlanganisweni, kufuneka wenjenjalo. Xa oku sikwenza rhoqo, imiphumo iba mihle.
Kukugqiba ngexesha nendawo oza kufundisisa kuyo. Liliphi elona xesha unokufundisisa kakuhle ngalo? Ngaba kusekuseni okanye ebusuku emva kokuba abantwana belele? Enoba akungomntu ukwaziyo ukufunda ixesha elide, gqiba ngexesha onokufunda ngalo uze uzame ukuba kungabikho nto ikuphazamisayo. Funa indawo ezolileyo, uze ususe zonke izinto ezinokukuphazamisa ngokucima unomathotholo, umabonwakude neselfowuni. Ukuthandaza ngaphambi kokuba ufundisise kuya kukunceda uthobe amaxhala obomi ukuze ukwazi ukunikel’ ingqalelo kwiLizwi likaThixo.—Filipi 4:6, 7.
Kukukrwelela iimpendulo ukuze ukwazi ukuphendula. Qala ngokuwuqonda wonke umbandela owufundayo. Cinga ngomxholo wenqaku okanye isahluko, zibuze ngendlela imixholwana edibana ngayo nomxholo, uze uhlolisise imifanekiso kunye nemibuzo yempinda ebalaselisa iingongoma eziziintloko. Emva koko funda isiqendu ngasinye uze ukhangele impendulo yombuzo weso siqendu. Tyhila imibhalo ecatshuliweyo, uyifunde, uze ucinge ngendlela ewuxhasa ngayo umxholo. (IZenzo 17:11) Xa uyifumana impendulo, krwela amagama okanye amabinzana ambalwa akweso siqendu aza kukukhumbuza impendulo. Xa usezintlanganisweni ungaphakamisa isandla uze ugqabaze ngamazwi akho.
Ngokuhlolisisa imixholo eyahlukeneyo ekuxutyushwa ngayo veki nganye ezintlanganisweni, uya kongeza izinto ezintsha “kwingqwebo yobuncwane” bolwazi lwakho lweBhayibhile.—Mateyu 13:51, 52.
Yintoni onokusoloko uyenza ukuze ulungiselele iintlanganiso?
Unokuzilungiselela njani ukuze uphendule ezintlanganisweni?
Funda Okungakumbi
Kwenziwa Ntoni Kwiintlanganiso ZamaNgqina KaYehova?
Funda ngendlela esinqula ngayo.


text:
Ibali 15: UmkaLote Wakhangela Ngasemva
ULOTE nentsapho yakhe babehlala kunye noAbraham elizweni lakwaKanan. Ngenye imini uAbraham wathi kuLote: ‘Apha awukho umhlaba owanele yonke imfuyo yethu. Masahlukane. Ukuba uya kweli cala, ke ndoya kwelinye.’
ULote walikhangela ilizwe. Wabona umhlaba omhle kunene welizwe owawunamanzi nengca entle yemfuyo yakhe. Esi yayisiSithili saseYordan. Ngoko uLote wafudukela apho nentsapho nemfuyo yakhe. Ekugqibeleni bazakhela ikhaya esixekweni saseSodom.
Abantu baseSodom babebabi gqitha. Le nto yamphazamisa uLote, kuba wayeyindoda elungileyo. NoThixo waphazamiseka. Ekugqibeleni, uThixo wathumela iingelosi ezimbini ukulumkisa uLote ukuba wayeza kuyitshabalalisa iSodom nesixeko esikufutshane iGomora ngenxa yobubi bazo.
Iingelosi zathi kuLote: ‘Khawuleza! Thabatha umfazi wakho neentombi zakho ezimbini uphume apha!’ ULote nentsapho yakhe babelibazisa ekuphumeni, zaza iingelosi zababamba ngezandla zabakhuphela ngaphandle kwesixeko. Yathi enye ingelosi: ‘Balekelani ubomi benu! Musani ukukhangela emva.’ Balekelani ezintabeni, ukuze ningabulawa.’
ULote neentombi zakhe bathobela baza babaleka ukuphuma eSodom. Abazange beme nomzuzu, yaye abazange bakhangele ngasemva. Kodwa umkaLote akazange athobele. Emva kokuhamba umgama ukusuka eSodom, wema waza wakhangela ngasemva. Ngoko umkaLote waba yintsika yetyuwa. Uyambona na kulo mfanekiso?
Sinokufunda isifundo esihle koku. Kusifundisa ukuba uThixo uyabasindisa abamthobelayo kodwa abangamthobeliyo baya kufa.
Genesis 13:5-13; 18:20-33; 19:1-29; Luka 17:28-32; 2 Petros 2:6-8.
Imibuzo
- Kwakutheni ukuze uAbraham noLote bahlukane?
- Kwakutheni ukuze uLote akhethe ukuhlala eSodom?
- Babenjani abantu baseSodom?
- Sisiphi isilumkiso esanikelwa ziingelosi ezimbini kuLote?
- Kwakutheni ukuze umkaLote abe yintsika yetyuwa?
- Sisiphi isifundo esinokusifunda kumkaLote?
Imibuzo eyongezelelekileyo
- Funda iGenesis 13:5-13.
Sifunda ntoni kuAbraham ngokuphathelele ukucombulula iingxaki phakathi kwabantu ababini? (Gen. 13:8, 9; Roma 12:10; Fil. 2:3, 4)
- Funda iGenesis 18:20-33.
Indlela uYehova awaqhubana ngayo noAbraham isinika njani intembelo yokuba uYehova noYesu baya kugweba ngobulungisa? (Gen. 18:25, 26; Mat. 25:31-33)
- Funda iGenesis 19:1-29.
Le ngxelo yeBhayibhile iyibonisa njani indlela uThixo abujonga ngayo ubufanasini? (Gen. 19:5, 13; Lev. 20:13)
Nguwuphi umahluko esiwubonayo kwindlela uLote noAbraham abasabela ngayo kulwalathiso lukaThixo, yaye yintoni esinokuyifunda koku? (Gen. 19:15, 16, 19, 20; 22:3)
- Funda uLuka 17:28-32.
Wayenesimo sengqondo esinjani umkaLote ngezinto eziphathekayo, yaye oku kusisilumkiso njani kuthi? (Luka 12:15; 17:31, 32; Mat. 6:19-21, 25)
- Funda eyesi-2 kaPetros 2:6-8.
Sixelisa uLote, simele sibe nesimo sengqondo esinjani kweli hlabathi lingenabuthixo lisingqongileyo? (Hez. 9:4; 1 Yoh. 2:15-17)
Funda Okungakumbi
Umfazi KaLote Waba Yintsika Yetyuwa
Funda Le ngxelo yeBhayibhile uze ugqibezele umfanekiso. Ufunda ntoni kumfazi kaLote?
ULote Nentsapho Yakhe—Ibali Elinemifanekiso
Zikhuphelele eli bali uze ubone oko unokukufunda kuLote nentsapho yakhe.


text:
UVUKANI! APRILI 2013
Isiphelo Sokubethwa Kwabafazi Ngamadoda Abo
IBhayibhile iye yanceda abantu abaninzi ababekade benomsindo osempumlweni babe ngabantu abanobubele nabathanda abanye.
Okwenzeka Ehlabathini
Funda ngomntu wokuqala ukwenzelwa umhlathi wenkcenkce owenziwe kwiprinta yohlobo lwe3D kunye nemeko yaseAntarctica yokuba sengozini kwezityalo.
Indlela Yokuzinqanda Ungathethi Amazwi Ahlabayo
Yintoni onokuyenza xa wena nomfazi okanye umyeni wakho niye navumela amazwi ahlabayo awonakalisa umtshato wenu?
“Andilithandabuzi Elokuba Ubomi Badalwa NguThixo”
Funda isizathu sokuba esinye isazinzulu sitshintshe imbono esasinayo ngeBhayibhile, indaleko, nendlela obaqala ngayo ubomi.
Isiphelo Sokubethwa Kwabafazi Ngamadoda Abo
IBhayibhile inganceda njani ekupheliseni ukubethwa kwabafazi?
Ukutyelela EIndonesia
Funda ngamasiko abo, uhlobo lwabantu abalulo.
Impilo
Funda ngoko ikutshoyo ngezigulo kunye namachiza.
Ngena Ngokukhawuleza KwiWebhsayithi Yethu!
Kukho iiQR codes onokuzisebenzisa kuVukani! Ezenza kube lula ukumfumana kwi-intanethi.
Izinto Ezingakumbi Ezifumaneka Kwi-intanethi
Ndiza Kwenza Ntoni Xa Ndihlutshwa Ngabanye?
Uninzi lwabantu abahlupha abanye luziva lungeloncedo. Eli nqaku lichaza into enokwenziwa ukuze kulungiswe le ngxaki.
UYakobi, UEsawu Nesityu
Funda ngoYakobi noEsawu! Zikhuphelele lo mfanekiso, uwuprinte, uze uwufake imibala.


text:
ICANDELO 2
Abantu Baphulukana Nomhlaba OyiParadesi
Ingelosi enemvukelo iphembelela indoda nomfazi wokuqala, uAdam noEva ukuba bagatye ulawulo lukaThixo. Ngenxa yoku, abantu baba nesono esikhokelela ekufeni
NGAPHAMBI kokuba adale abantu, uThixo wadala izidalwa ezingabonakaliyo zomoya—iingelosi. E-Eden ingelosi enemvukelo eyaba nguSathana uMtyholi ngobuqhophololo yahenda uEva ukuba atye kwisiqhamo somthi awayethe uThixo bangatyi kuwo.
Esebenzisa inyoka, uSathana wathi uThixo ubabandeza into enqwenelekayo. Waxelela uEva ukuba yena nomyeni wakhe babengayi kufa xa benokutya eso siqhamo salelweyo. Ngaloo ndlela uSathana wayetyhola uThixo ngokuxokisa abantwana Bakhe. Lo Mkhohlisi wenza ukungathobeli uThixo kwabonakala njengento eyayiya kubavul’ ingqondo baze bakhululeke. Kodwa obu yayibubuxoki—ubuxoki bokuqala obathethwayo emhlabeni. Eyona mbambano yayilulongamo lukaThixo lokuba uyakufanelekela na ukulawula abantu, kwanokuba ubalawula ngobulungisa nangendlela efanelekileyo kusini na.
UEva wabukholelwa obo buxoki bukaSathana. Waqalisa ukusinqwenela eso siqhamo, waza wasitya. Kamva wanika indoda yakhe, nayo yatya. Ngenxa yoko baba nesono. Nakuba sasibonakala sisincinane eso senzo sabo, saba kukuvukela. Ngokukhetha kwabo ngabom ukungamthobeli uThixo, uAdam noEva babelugatya ulawulo loMdali owayebanike konke okubafaneleyo, kuquka ubomi obufezekileyo.
Imbewu “iya kukutyumza intloko uze wena uyityumze isithende.”—Genesis 3:15
UThixo wabohlwaya abo bavukeli. Wachaza ngokuza kweMbewu ethenjisiweyo, okanye uMhlanguli owayeza kutshabalalisa loo nyoka inguSathana. Wabagcina bephila kangangethuba elithile uAdam noEva, ngaloo ndlela ebonisa inceba kubantwana ababeza kubazala. Abo bantwana babeza kuba nethemba ngenxa yaLowo wayeza kuthunyelwa nguThixo ukuba aphelise imiphumo eyintlekele eyabangelwa yimvukelo yase-Eden. Indlela eyayiza kuzaliseka ngayo injongo kaThixo ngalo Msindisi uzayo—kwanokuba yayiza kuba ngubani—yatyhilwa ngokuthe ngcembe eBhayibhileni.
UThixo wakhuphela uAdam noEva ngaphandle kweParadesi. Ngoku kwakuza kufuneka babile ukuze bafumane ukutya. UEva wamitha waza wazala izibulo, uKayin. Baba nabo nabanye oonyana neentombi, kuquka uAbheli noSete, ukhokho kaNowa.
—Oku kusekelwe kwiGenesis isahluko 3 ukusa kwesesi-5; nakwiSityhilelo 12:9.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.


text:
Abantu
Abantu okanye uluntu liqela labantu elizalanayo ngenxa yenye yezi zinto zilandelayo:-
- yobuhlobo bexesha elide
- iqela elikhulu labantu elizalanayo
- iqela elinobuhlobo obuthile
- ngokwendlela abahlala ngayo
- bahlala ngokwemo yopolitiko
- ukufana kweenkcubeko zabo.
Abantu bohlulwa ngeendlela ngeendlela, umzekelo:
- ngokwendlela abanxibelelana ngayo (ubuhlobo boluntu)
- phakathi kwabantu abasondeleleneyo ngokweenkcubeko
- ngokufana nokuyelelana kwamasiko abo,
abo bantu bangachazwa njengeqela labantu abanonxibelelwano nabantu balo ndawo.
Kufundo kabanzi ngoluntu abantu abaninzi bahlala ngokwamaqela aphetheyo kwiqela elithile.


text:
Ileta Evela EGrisi
Ukushumayela Kowona Mmandla Osemazantsi EYurophu
Iintaba ezingoorhec’ izulu zeLevká zesiqithi saseKrete ziya zisithi qelele njengoko isikhephe esihamba ngaso sisiya singena nzulu kulwandle lweMeditera. Sihamba siliqela labantu abali-13, abakhangele phambili ukuya kushumayela kwisiqithana iGavdos, esingummandla osemazantsi eYurophu.
Kubonakala ngathi iza kuba luhambo olumnandi olu kuba kunqanqaz’ onoogqaza. Kodwa ngesiquphe kuvuthuza umoya omkhulu obangela ukuba isikhephe siye ngapha nangapha. Loo moya, wandikhumbuza ingxelo yeBhayibhile kampostile uPawulos, owajamelana nemozulu embi elwandle kuhambo lwakhe kwiinkulungwane ezadlulayo—ngelo xesha esi siqithana iGavdos sasibizwa ngokuba yiKawuda. (IZenzo 27:13-17) Ndinalo ithemba lokuba siza kufika eGavdos sikhuselekile.
Ngelingeni side sayibona indawo esiya kuyo, ummandla onamatye namawa. Noko lo mmandla uthe tyaba, yaye uphakame kangangeemitha ezingama-300, yaye awunazo iincopho. Amahlathi ashinyeneyo ompayina nolunye utyani athe tshitshilili kuso sonke esi siqithana esinobubanzi obuziikhilomitha ezingama-26 ubude macala onke. Kwezinye iindawo ezikwalapho, imithi yejunipa ithe rhwelele ukuya kuthi xhaxhe ngonxweme.
Esi siqithana sakhe sanabemi abamalunga nama-8000. Namhlanje abantu abahlala kuso bangaphantsi kwama-40. Xa kufikwa kwimpucuko, sisesemva. Nangona iinqanawa zidlula apho, sibakho isikhephe esifika manqaphanqapha esithutha abantu sibase eKrete size siphinde sibabuyise. Kodwa sikhe singabikho ngenxa yemozulu embi.
Injongo yokuza apha eGavdos kukuhlaziya abantu ngokubenza babe nethemba lekamva elibhetele nokuba nomnqweno wokufumana ubomi obungunaphakade nempilo egqibeleleyo. Njengoko isikhephe sethu sifika edokisini, sitsha ziintambo sifuna ukushumayela.
Uhambo lwethu lokuya eGavdos lweeyure ezine ezinesiqingatha belungelula kwaphela ngenxa yokulwa kolwandle. Kodwa emva kokuba siye saphumla saza saphunga nekofu saphinda safumana amandla. Emva kokuqwalasela ingxelo yeBhayibhile ethetha ngohambo lukampostile uPawulos nokuthandaza, sakulungela ukuqalisa umsebenzi wethu.
Abantu balapha banobuhlobo nobubele. Basimemela emakhayeni abo baze basinike nento esiwa phantsi kwempumlo. Asaneli nje ukuthetha nabo ngeendaba ezilungileyo eziseBhayibhileni kodwa sibanceda nakwezinye izinto. Xa besithetha nelinye ibhinqa, omnye wethu okwaziyo ukulungisa izinto zombane wabona isixhobo esisebenza ngombane esophukileyo waza wacela ukusilungisa. Elo bhinqa liyachukumiseka, lize lamkele uncwadi olucacisa iBhayibhile. Lasincoma kunye nomsebenzi wethu wokushumayela esiwenzayo. Elinye ibhinqa lasibulela lathi, “Nenza umsebenzi kaThixo, kungekhona owabantu, kuba niye naza kushumayela kwesi siqithi sisemalanda-lahla.”
Abantu balapha baluthanda gqitha uncwadi lwethu olusekelwe eBhayibhileni. Enye indoda ithathe IMboniselo noVukani! yaza yafuna olunye uncwadi olungakumbi ukuze ilufunde xa iziinyanga zobusika. Kanti enye ayilifunelanga yona yodwa uncwadi kodwa iye yacela olunye ukuze ilubeke evenkileni yayo ukwenzela abathengi. Isinike idilesi ukuze siyithumelele olunye nyanga nganye. Enye intsapho ayiwuvali umlomo xa ixelelwa ukuba isiqithana sabo kuyathethwa ngaso eBhayibhileni. Ichwayitile ithatha amaphephancwadi.
Nangona ikhuthaza indlela abantu balapha abasabela ngayo, ukutyelela kwethu kwesi siqithi kuvuselela iinkumbulo ezibuhlungu kwabanye esihamba nabo. Kufutshane netheku laseSarakíniko, kumi isakhiwo esakhe sasetyenziselwa ukuvalela amabanjwa ezopolitiko. UEmmanuel Lionoudakis, iNgqina likaYehova, wavalelwa kuso phaya ngeminyaka yoo-1930 ngenxa yokushumayela. * Ngaloo maxesha kwakusithiwa esi siqithana “yindawo apho umntu wayengenakuwubeka umcondo wakhe kuba sasizele ngonoomadudwane ababulalayo, indawo apho abaninzi . . . bohluthwa izinto zabo baza babulawa yindlala nazizifo. Yayikufanele ukubizwa ngokuba sisiqithi sokufa.” ULionoudakis wayeloba ukuze afumane ukutya, ngoxa wayexakekile eshumayela kwamanye amabanjwa, yaye inguye yedwa iNgqina apho. Intombi yakhe, umyeni wayo kunye nomzukulwana wakhe abazange bakwazi ukuzibamba xa babona eso sakhiwo wayevalelwe kuso uLionoudakis kwiminyaka engama-70 eyadlulayo. Kodwa kuthi, umzekelo wakhe wokuthembeka uyasikhuthaza ukuba sihlale sinyanisekile yaye siqhubeke nomsebenzi wokushumayela.
Kwabo babevalelwe eGavdos, loo ndawo yayingathandeki. Kodwa thina samkelwa ngezandla ezishushu njengoko sasishumayela kuso sonke eso siqithi ngaloo mpelaveki. Sahambisa kubantu balapho abaneentliziyo ezifudumeleyo amaphephancwadi angama-46 neencwadana ezisithoba. Sikhangele phambili ukuphinda sibabone abahlobo bethu abatsha.
Lakhawuleza lafika ixesha lokuba sihambe. Imozulu yaphinda yambi ibe asikwazi ukuhamba ngentsimbi yesihlanu ukutshona kwelanga. Savuka ezinzulwini zobusuku, salungiselela uhambo oluqobayo. Ekugqibeleni, sahamba ngentsimbi yesithathu ekuseni. Emva kokuyaluzeliswa lulwandle iiyure ezintlanu sade sagaleleka eKrete. Sasidiniwe yaye amadolo enengevane, kodwa siyavuya kuba siye salazisa igama likaYehova nakwisiqithi saseGavdos. (Isaya 42:12) Sonke kwiqela lethu siyavuma ukuba lowo ibingumzam’ omhle. Ubunzima esiye satyhubela kubo buza kukhawuleza bulibaleke, kodwa siqinisekile ukuba uhambo lwethu lokuya eGavdos alusayi kuze lulibaleke.
^ isiqe. 11 Ukuba ufuna ukwazi ibali lobomi likaEmmanuel Lionoudakis, funda IMboniselo, kaSeptemba 1, 1999, iphepha 25-29.


text:
- Not important at all
- Slightly important
- Moderately important
- Decidedly important
- Non-negotiable
In His Own Words
About Him
Dear Jehovah's witnesses
Kuluvuyo olungathekiyo ukuhlangana kwezi website kwasho kwathi hele kumnandi ukubona abazalwana nodade abasehlabathini xa sicokola kulula ukwazana
About His Ideal Match
Ndikufuna kakhulu ukuntshata ngenye imini yilento ndithe mandivele ngaphambili ngubani owaziyo ukuba uzomfumanaphi umntu azophilanaye? Mhlawumbi akekho lapho unokungcinga ukuba ungamfumana khona


text:
ISIHLOMELO
Ngaba Sifanele Sizibhiyozele Iiholide?
IHOLIDE ezidumileyo zonqulo nezehlabathi ezibhiyozelwayo kumazwe amaninzi namhlanje, azisekelwanga eBhayibhileni. Ngoko zabakho njani ezo holide? Ukuba unokukwazi ukutyelela umzi wogcino-zincwadi, uya kukufumanisa kubangela umdla oko imiqulu yeencwadi ikuthethayo ngeeholide ezidumileyo kwindawo ohlala kuyo. Qwalasela le mizekelo imbalwa.
I-Ista. “Akukho apho iTestamente Entsha ithetha khona ngokubhiyozelwa kweIsta,” itsho njalo iThe Encyclopædia Britannica. Yaqala njani i-Ista? Yaqala kunqulo lwabahedeni. Nangona kusithiwa le holide yeyokukhumbula ukuvuka kukaYesu, izithethe ezihambisana neIsta asizizo ezobuKristu. Ngokomzekelo, xa ithetha ‘ngomvundla weIsta,’ iThe Catholic Encyclopedia ithi: “Umvundla ngumqondiso wabahedeni yaye ubusoloko ufuzisela ukuchuma.”
Ukubhiyozela Unyaka Omtsha. Umhla kwanezithethe zokubhiyozelwa koNyaka Omtsha ziyahluka kumazwe ngamazwe. Ngokuphathelele imvelaphi yalo mbhiyozo, iThe World Book Encyclopedia ithi: “Umlawuli waseRoma uJulius Caesar wamisela uJanuwari 1 njengoSuku loNyaka Omtsha ngowama-46 B.C. Ngolu suku amaRoma ayebhiyozela uJanus, uthixo wamasango, iingcango, neziqalo. Inyanga kaJanuwari yathiywa ngoJanus, owayenobuso obuziindidi ezimbini—obunye babukhangele phambili yaye obunye bukhangele ngasemva.” Ngoko ukubhiyozelwa koNyaka Omtsha kusekelwe kwizithethe zabahedeni.
IHalloween. IThe Encyclopedia Americana ithi: “Izithethe ezihambisana neHalloween zaqala kumbhiyozo wamaDruid [ababingeleli bamaCelts] ngexesha langaphambi kobuKristu. AmaCelts ayebhiyozela oothixo ababini abaphambili—uthixo welanga nothixo wabafileyo . . . , owayebhiyozelwa ngoNovemba 1, ekuqaleni koNyaka Omtsha wamaCelts. Ngokuthe ngcembe lo mbhiyozo wabafileyo wadityaniswa nesithethe samaKristu.”
Ezinye Iiholide. Asinakukwazi ukuchaza zonke iiholide ezibhiyozelwayo ehlabathini. Kodwa iiholide ezizukisa abantu okanye imibutho yabantu azamkelekanga kuYehova. (Yeremiya 17:5-7; IZenzo 10:25, 26) Kwakhona, khumbula ukuba imvelaphi yemibhiyozo yonqulo yiyo egqibayo enoba iyamkholisa kusini na uThixo okanye akunjalo. (Isaya 52:11; ISityhilelo 18:4) Imigaqo yeBhayibhile ekhankanywe kwiSahluko 16 sale ncwadi iya kukunceda uqonde indlela avakalelwa ngayo uThixo ngokuba nenxaxheba kwakho kwiiholide zehlabathi.


text:
SONDELA KUTHIXO
“Khangela! Zonke Izinto Ndizenza Ntsha”
Awungethandi ukuphila ubomi obude usempilweni wena nentsapho yakho? Kuthekani ngokuphila kwihlabathi apho intlungu kunye nokufa ziya kube izizinto zexesha elidlulileyo? Elo hlabathi asilophupha nje. Liya kubakho ngokwenene kuba injongo kaYehova uThixo kukuba kubekho ihlabathi elitsha nelinobulungisa. Khawuve nje xa iBhayibhile ichaza indlela okuya kwenzeka ngayo oku kwiSityhilelo 21:3-5.—Sifunde.
“[UThixo] uya kuzisula zonke iinyembezi emehlweni abo.” (ISityhilelo 21:4) Ziziphi ezi nyembezi aza kuzisula? Ayizonyembezi zovuyo okanye ezikhusela amehlo ethu. Esi sithembiso sikaThixo sibhekisela kwiinyembezi ezibangelwa ziintlungu neentsizi. UThixo akayi kuzisula nje ezo nyembezi, kodwa uza kuziphelisa ngokupheleleyo ngokutshayela oonobangela bazo—iintlungu neentsizi.
“Kungabi sabakho kufa.” (ISityhilelo 21:4) Ikho enye into eye yabangela iinyembezi ezingafunekiyo ngaphezu kokufa? UYehova uza kubakhulula abantu abathobelayo ekukhotyokisweni kukufa. Njani? Ngokususa oyena nobangela wokufa: isono esasizuza ilifa kuAdam. (Roma 5:12) Ngenxa yedini lentlawulelo likaYesu, uYehova uza kwenza abo bathobelayo bafezeke. * Ngoko utshaba lokugqibela, ukufa, luya “kutshitshiswa.” (1 Korinte 15:26) Kuya kwenzeka injongo kaThixo yokuba abantu abathembekileyo baphile ngonaphakade, besempilweni.
‘Kungabi sabakho ntlungu kwakhona.’ (ISityhilelo 21:4) Yiyiphi le ntlungu iza kuphela? Uxinezeleko, ukukhathazeka kunye neentlungu ezisemzimbeni ezibangelwa sisono nokungafezeki neziye zathwaxa izigidi zabantu, ziza kususwa ngokupheleleyo.
Kungekudala abantu baza kuphila ngaphandle kweenyembezi, ukufa kunye neentlungu. Mhlawumbi uyazibuza: ‘Iza kwenzeka phi yonke le nto? Ngaba ezi zithembiso zikaThixo ziza kwenzeka ezulwini?’ Akunjalo. Khawuve ukuba kutheni sisitsho nje. Okokuqala, esi sithembiso siqala ngala mazwi, “intente kaThixo iphakathi koluntu,” ibe ke abantu bahlala emhlabeni. (ISityhilelo 21:3) Okwesibini, sithetha ngehlabathi apho ‘kungayi kuba sabakho kufa’—kwihlabathi apho kwakhe kwafiwa khona kodwa ngoku akusayi kuphinda kufiwe. Akuzange kufiwe ezulwini, kodwa ukufa bekusoloko kugqugqisa emhlabeni. Licace okwekat’ emhlophe ehlungwini elokuba isithembiso sikaThixo siza kuzaliseka apha emhlabeni.
UThixo uza kuzisula iinyembezi eziye zaphalala ngenxa yeentlungu neentsizi
UYehova ufuna sisithembe esi sithembiso sakhe sehlabathi elitsha nelinobulungisa. Emva kokuchaza iintsikelelo ezizayo, usiqinisekisa ngala mazwi: “Khangela! Zonke izinto ndizenza ntsha.” Aze ongeze athi: “La mazwi athembekile yaye ayinyaniso.” (ISityhilelo 21:5) Kutheni ungafundi ngakumbi ngendlela wena nabo obathandayo eninokuba phakathi kwabo banqula uThixo nabaya kubona xa esi sithembiso sizaliseka?
IZibhalo Onokuzifunda NgoDisemba
1 Petros 1-5; 2 Petros 1-3; 1 Yohane 1-5; 2 Yohane 1-13; 3 Yohane 1-14; Yude 1-25–ISityhilelo 22
^ isiqe. 5 Ukuze ufunde okungakumbi ngedini lentlawulelo likaKristu, funda isahluko 5 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.


text:
INQAKU ELINGUMXHOLO
Zikhusele Kulwaphulo-mthetho!
“Xa ndigoduka sele kuhlwile, abahlobo bam babedla ngokundikhapha. Kodwa ngenye imini ndandidiniwe ndaza ndagqiba kwelokuba ndikhwele iteksi.
Umqhubi weteksi akazange andigoduse. Wandisa ethafeni elithile waza wazama ukundidlwengula. Ndakhala esimantshiyane waza wandiyeka. Xa waphinda wasondela, ndasitsho isikhalo kwakhona ndaza ndabaleka.
Ndandikade ndisithi, ‘Kunceda ngantoni ukukhala?’ Kodwa oku kwandifundisa ukuba nyhani kuyasebenza!”—KARIN. *
KUMAZWE amaninzi, ulwaphulo-mthetho luyingxaki. Ngokomzekelo, ijaji yelinye ilizwe yakha yathi: “Into ebuhlungu kukuba wonke umntu uyazi ukuba ngenye imini uza kuba lixhoba.” Kwezinye iindawo aluxhaphakanga kangako ulwaphulo-mthetho. Sekunjalo, asibobulumko ukungakhathali kuba loo nto inokukubeka esichengeni.
Enoba uhlala kwindawo ekugquba ulwaphulo-mthetho okanye akunjalo, unokuzikhusela njani wena kunye nabahlobo okanye izalamane zakho? Enye yezinto onokuzenza kukuphulaphula eli cebiso leBhayibhile: “Umfo ohlakaniphileyo uthi akuyibona isiza ingozi ayiphephe; ke yena ongaqondiyo uthwabaza aye kungena kuyo aze ke eve ubuhlungu yiloo nto.” (IMizekeliso 22:3, IBhayibhile YesiXhosa Yowe-1996) Namapolisa athi sifanele sizikhusele kulwaphulo-mthetho ngokuphepha iimeko ezinokusibeka esichengeni.
Ulwaphulo-mthetho alubangeli ukwenzakala emzimbeni nokulahlekelwa zizinto zakho kuphela. Amaxhoba amaninzi adla ngokwenzakala engqondweni nangokweemvakalelo. Kubalulekile ke ngoko ukuba senze konke okusemandleni ethu ukuze sizikhusele! Ngoku makhe sithethe ngezinto onokuzenza ukuze uzikhusele kwiintlobo ezine zolwaphulo-mthetho—ukuphangwa, ukuhlaselwa ngokwesini, ubuqhetseba obenziwa ngekhompyutha kunye nokubiwa kweenkcukacha zakho zize zisetyenziswe kakubi.
UKUPHANGWA
Kuyintoni? Ukuphangwa kukuhluthwa kwezinto zakho.
Kwenza wuphi umonakalo ebantwini? Emva kweziganeko ezininzi zokuphangwa kwabantu eNgilani, omnye umtshutshisi wathi onke amaxhoba onzakala engqondweni nangona engazange onzakaliswe emzimbeni. Wathi: “Uninzi lwawo luthi alukwazi kulala yaye onke athi oku kubuphazamise gqitha ubomi bawo.”
Yintoni onokuyenza?
Lumka. Amasela alibona emanzini ithuba. Ayakuthanda ukuhlasela abantu abangaphaphanga. Ngoko babek’ esweni abantu abakujongileyo uze ujonge yonke into eqhubeka kufutshane nawe, yaye musa ukuzibeka engozini ngokusela kakhulu okanye ngokusebenzisa iziyobisi. Enye intyila-lwazi yezempilo ithi, “kuba nzima ngomntu osela utywala okanye osebenzisa iziyobisi ukucinga kakuhle aze ayibone ingozi.”
Khusela izinto zakho. Khusela imoto, iingcango kunye neefestile zekhaya lakho. Ungaze ungenise umntu ongamaziyo. Musa ukuzibeka ekuhleni izinto zakho zexabiso. IMizekeliso 11:2 ithi: “Bunabathozamileyo ubulumko.” Amasela—kuquka abantwana abacela amalizo—badla ngokuya ebantwini abanxibe izacholo okanye abaphethe izinto ezinjengeeselfowuni zexabiso.
Funa icebiso. “Indlela yesidenge ilungile emehlweni aso, kodwa ophulaphula icebiso sisilumko.” (IMizekeliso 12:15) Ukuba utyelele endaweni ethile, liphulaphule icebiso labantu abahlala apho kunye nabasemagunyeni. Banokukuchazela ngeendawo ofanele uzilumkele nangendlela onokuzikhusela ngayo izinto zakho.
UKUHLASELWA NGOKWESINI
Kuyintoni? Ukuhlaselwa ngokwesini akuphelelanga nje ekudlwengulweni kodwa kuquka nezinye iintlobo zokuhlaselwa ngokwesini, njengokunyanzelwa nokoyikiswa.
Kwenza wuphi umonakalo ebantwaini? Omnye umntu owadlwengulwayo uthi: “Eyona nto ibuhlungu kukuba le nto ayikho buhlungu nje ngexesha isenzeka ngalo. Kodwa ihlala engqondweni ize iqhubeke ikungcungcuthekisa ixesha elide yaye iyayitshintsha indlela obujonga ngayo ubomi. Itshintsha nobomi babantu abakuthandayo.” Liyinyaniso elokuba ixhoba alifanele libekwe ityala ngenxa yokuhlaselwa ngokwesini. Lonke ityala likulo ulihlaseleyo.
Yintoni onokuyenza?
Ziphulaphule iimvakalelo zakho. Amapolisa esikhululo saseNorth Carolina eMerika athi: “Ukuba uziva ungakhululekanga endaweni ethile okanye ukuba kukho umntu omkrokrelayo—hamba kuloo ndawo. Musa ukuvumela nabani na akweyisele ukuba uhlale xa kukho into ethi hamba.”
Musa ukuphakuzela. Abantu abahlasela abantu ngokwesini badla ngokukhangela abantu ababonakala bezizisulu. Ngoko hamba ngokuzithemba, phapha uze unxibe ngendlela enesidima.
Zikhusele ngoko nangoko. Yitsho esona sikhalo sakha sasikhulu. (Duteronomi 22:25-27) Baleka okanye ulwe ngoko nangoko. Ukuba kunokwenzeka, balekela kwindawo ekhuselekileyo uze ubize amapolisa. *
UBUQHETSEBA OBENZIWA NGEKHOMPYUTHA
Buyintoni? Obu buqhetseba benziwa kwi-Intanethi. Buquka ukungahlawulwa kwerhafu, ukubiwa kwemali, ubuqhetseba obubandakanya icredit card kunye nokungathunyelwa kwezinto eziodiweyo. Kukwaquka nokuqhathwa kwabantu kusithiwa mabatyale imali yabo baza kufumana inzala, kunye nokuthengiswa kwezinto nge-Intanethi.
Benza wuphi umonakalo ebantwini? Ubuqhetseba obenziwa ngekhompyutha benza amaxhoba kunye nabanye abantu balahlekelwe ziibhiliyoni zeerandi. Makhe sithethe ngalo mzekelo. USandra wafumana i-e-mail awayecinga ukuba ivela kwibhanki yakhe imcela ukuba afake iinkcukacha zeakhawunti yakhe yebhanki esebenzisa i-Intanethi. Kwimizuzwana nje emva kokuba ethumele iinkcukacha zakhe, wothuswa kukubona ukuba kutsalwe iR32,000 kwiakhawunti yakhe yaza yafakwa kwiakhawunti yebhanki yelinye ilizwe. USandra wakhawuleza wabona ukuba ugqunyuziwe.
Yintoni onokuyenza?
Lumka! Musa ukuqhathwa ziiWebhsayithi ezibonakala ngathi zezokwenene yaye khumbula ukuba ibhanki ayinakuze ikucele ukuba ubhale inkcazelo yakho eyimfihlo kwi-e-mail. Ngaphambi kokuba uthenge okanye utyale imali usebenzisa i-Intanethi, phanda ukuba loo nkampani yaziwa kangakanani. IMizekeliso 14:15 ithi: “Nabani na ongenamava ukholwa ngamazwi onke, kodwa onobuqili uyawaqwalasela amanyathelo akhe.” Lumka xa ushishina okanye uthenga izinto kwiinkampani ezikwamanye amazwe. Xa kuvela iingxaki, kudla ngokuba nzima ukuzicombulula.
Phanda ngaloo nkampani. Zibuze: ‘Ziphi izakhiwo zale nkampani? Ngaba ichanile inombolo yayo yefowuni? Ngaba bachaze yonke imali endifanele ndiyihlawule xa ndithenga le nto? Baza kuyithumela nini le nto ndiyiodileyo? Ngaba ndingakwazi ukuyiphindisa okanye ndibuyiselwe imali yam?’
Balumkele abantu abakuthembisa izulu nomhlaba. Amasela asebenzisa i-Intanethi ayabathanda abantu ababawayo okanye abathanda izisulu. Ezinye zezinto asenokukuloba ngazo ziquka ukukuthembisa imali eninzi ngokwenza nje umsebenzi omncinci, ukubolekwa imali okanye ufumane icredit card nangona ungafaneleki ukuyifumana okanye bathi uza kufumana imali eninzi xa utyale nje encinane. IU.S. Federal Trade Commission (FTC) ithi: “Phanda ngokucokisekileyo ngaphambi kokuba uvume ukutyala imali yakho. Ukuba uthenjiswa intywenka yemali, yazi ukuba maninzi namathuba okuba itshone imali yakho. Musa ukuvumela lowo ukuxelela ngethuba lokutyala imali akuqhathe ufake imali yakho ngaphambi kokuba uqiniseke ukuba loo nkampani yeyokwenene.”
UKUBIWA KWEENKCUKACHA ZAKHO
Kuyintoni? Ukuba iinkcukacha zomntu othile kuquka ukufumana ngondlela-mnyama inkcazelo yakhe yobuqu uze uyisebenzise ukuze wenze ubuqhetseba obuthile okanye olunye uhlobo lolwaphulo-mthetho.
Kwenza wuphi omonakalo ebantwini? Amasela asenokusebenzisa iinkcukacha zakho ukuze enze icredit card, aboleke imali okanye avule iiakhawunti. Emva koko unokuzibhaqa sele unetyala lemali elingangentaba! Enoba elo tyala lingacinywa, kunokuthatha ixesha ngaphambi kokuba igama lakho lisuswe kuluhlu lwabantu abaziwa ngokungahlawuli. Omnye umntu owakha waba lixhoba lokubiwa kweenkcukacha uthi: “Ukufakwa kwegama lakho kuluhlu lwabantu abaziwa ngokungahlawuli konakalisa yonke into—kubuhlungu nangaphezu kokubelwa imali.”
Yintoni onokuyenza?
Yikhusele inkcazelo yakho ebalulekileyo. Ukuba ubhanka okanye uthenga izinto usebenzisa i-Intanethi, yitshintshe rhoqo ipassword yakho, ingakumbi ukuba ukhe wasebenzisa ikhompyutha esetyenziswa nguwonkewonke. Njengoko sele sitshilo ngaphambili, zilumkele ii-e-mail ezikucela ukuba uchaze iinkcukacha zakho eziyimfihlo.
Abantu abeba iinkcukacha zabantu eziyimfihlo abasebenzisi ikhompyutha kuphela. Bazama onke amacebo ukuze babe iincwadi okanye amaphepha abalulekileyo, njengezitetimenti zebhanki, iincwadi zetsheke, iicredit card kunye nenombolo oyisebenzisa ukuze ufumane imali yesibonelelo. Zigcine kwindawo ekhuselekileyo zonke ezi zinto uze uwatshise onke amaphepha asesichengeni sokubiwa yimigewu, xa ungasawasebenzisi. Xa ukrokrela ukuba iphepha elithile elibalulekileyo libiwe okanye lilahlekile, chazela abasemagunyeni ngoko nangoko.
Zihlole rhoqo iiakhawunti zakho. IFTC ebesiyicaphule ngaphambili ithi: “Kuyanceda ukuyihlola rhoqo into eyenzeka kwiiakhawunti zakho. Ukukhawuleza ubone ukuba kukho umntu ozenza wena kuyanceda.” Ngoko zihlole rhoqo iiakhawunti zakho uze ulumke xa kukho into engaqondakaliyo eyenziwe kuzo. Ukuba unako, cela ikopi yerisithi echaza yonke into eyenziwe ngecredit card yakho uze uqiniseke ukuba uyazazi zonke iiakhawunti neentlawulo ezenziwe ngegama lakho.
Liyinyaniso elokuba kweli hlabathi siphila kulo akukho nto unokuqiniseka ngayo. Nabona bantu balumkileyo bakhe bagqejwa olungophiyo. Nakuba kunjalo, kusoloko kuluncedo ukusebenzisa amacebiso nobulumko obubhalwe eBhayibhileni. “Musa ukubushiya, buya kukugcina. Buthande, buya kukulondoloza.” (IMizekeliso 4:6) Okumnandi nangakumbi kukuba iBhayibhile isithembisa ukuba luza kuphela ulwaphulo-mthetho.
Ulwaphulo-mthetho Luza Kuphela Kungekudala
Yintoni esenza siqiniseke ukuba uThixo uza kulusiphula neengcambu ulwaphulo-mthetho? Khawuv’ ukuba kuthiwani apha ngezantsi:
UThixo ufuna ukuluphelisa ulwaphulo-mthetho. “Mna, Yehova, ndithanda okusesikweni, ndikuthiyile ukuphanga kunye nentswela-bulungisa.”—Isaya 61:8.
Unamandla okuphelisa ulwaphulo-mthetho. “Amandla akhe amtsho angafikeleleki; usulungekile, ebalasele ngobulungisa, akukho bani amcinezelayo.”—Yobhi 37:23, IBhayibhile YesiXhosa Yowe-1996.
Uthembisa ukuyitshabalalisa imigewu aze ashiye amalungisa. “Abenzi bobubi baya kunqunyulwa.” “Amalungisa aya kuwudla ilifa umhlaba, ahlale kuwo ngonaphakade.”—INdumiso 37:9, 29.
Uthembisa abakhonzi bakhe ngehlabathi elitsha elinoxolo. “Abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.”—INdumiso 37:11.
Ngaba loo mazwi ayakuthuthuzela? Ukuba kunjalo, funda iBhayibhile ukuze uve ezinye izinto afuna ukuzenzela abantu uThixo. Ayikho enye incwadi efundisa ubulumko njengeBhayibhile. Ngaphezu koko, ayikho enye incwadi esenza sibe nethemba lokupheliswa kolwaphulo-mthetho njengayo. *
^ isiqe. 5 Amagama atshintshiwe.
^ isiqe. 22 Amaxhoba amaninzi okuhlaselwa ngokwesini ahlaselwa ngumntu amaziyo. Ukuze wazi okungakumbi, funda inqaku elinomxholo othi “Ndinokuzikhusela Njani Kubantu Abaxhaphaza Abantwana Ngokwesini” kwiphepha 228 lencwadi ethi Imibuzo Yabantu Abaselula—Iimpendulo Eziluncedo, Umqulu 1. Le ncwadi iyafumaneka kwi-www.jw.org/xh.
^ isiqe. 44 Unokufunda izinto ezingakumbi ezifundiswa yiBhayibhile kwincwadi ethi Yintoni Ngokwenene Efundiswa YiBhayibhile? Cela amaNgqina kaYehova akunike ikopi yasimahla okanye uzifundele kwi-www.jw.org/xh.